AN COIMISIÚN EORPACH An Bhruiséil,17.11.2021 COM(2021) 706 final 2021/0366(COD) EMPTY Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le tráchtearraí agus táirgí áirithe atá bainteach leis an dífhoraoisiú agus leis an díghrádú foraoise a chur ar fáil ar mhargadh an Aontais agus a onnmhairiú ón Aontas mar aon leis sin agus lena n‑aisghairtear Rialachán (AE) Uimh. 995/2010 (Téacs atá ábhartha maidir le LEE) {SEC(2021) 395 final} - {SEC(2021) 396 final} - {SWD(2021) 325 final} - {SWD(2021) 326 final} - {SWD(2021) 327 final} - {SWD(2021) 328 final} - {SWD(2021) 329 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá an dífhoraoisiú agus an díghrádú foraoise ag tarlú ar ráta scanrúil, rud atá ag géarú ar an athrú aeráide agus ar chailliúint na bithéagsúlachta. Is é leathnú na talún talmhaíochta an príomhspreagthóir dífhoraoisiúcháin agus díghrádúcháin foraoise chun tráchtearraí amhail eallach, adhmad, ola pailme, soighe, cócó nó caife a tháirgeadh. Ós rud é go bhfuil daonra an domhain ag fás agus méadú ag teacht ar an éileamh ar tháirgí talmhaíochta go háirithe táirgí talmhaíochta de thionscnamh ainmhíoch, tá coinne leis go dtiocfaidh méadú ar an éileamh ar thalamh talmhaíochta agus go gcuirfear brú breise ar fhoraoisí, agus déanfar difear, san am céanna, do tháirgeadh bia de dheasca patrúin aeráide athraitheacha, rud a fhágann gur gá aistriú chuig táirgeacht inbhuanaithe nach é tuilleadh dífhoraoisiúcháin ná díghrádú foraoise a thagann as sin. Is tomhaltóir ábhartha é an tAontas maidir le tráchtearraí atá bainteach leis an dífhoraoisiú agus leis an díghrádú foraoise agus níl rialacha sonracha ná éifeachtacha i bhfeidhm aige chun a rannchuidiú leis na feiniméin sin a laghdú. Is é is cuspóir don tionscnamh seo dá bhrí sin srian a chur leis an dífhoraoisiú agus leis an díghrádú foraoise a spreagtar le tomhaltas agus le táirgeacht an Aontais. Tá coinne leis, dá réir sin, go laghdófar astaíochtaí GCT agus cailliúint dhomhanda na bithéagsúlachta leis sin. Tá sé d’aidhm ag an tionscnamh seo íoslaghdú a dhéanamh ar thomhaltas táirgí a thagann ó shlabhraí soláthair atá bainteach leis an dífhoraoisiú nó leis an díghrádú foraoise – agus méadú a dhéanamh ar éileamh an Aontais ar thráchtearraí agus ar tháirgí atá dlíthiúil agus ‘gan dífhoraoisiú’ agus trádáil iontu sin a mhéadú freisin. •Comhsheasmhacht le forálacha beartais atá sa réimse beartais cheana Fógraíodh an togra den chéad uair i dTeachtaireacht 2019 ón gCoimisiún maidir le Dlús a Chur le Gníomhaíocht an Aontais chun Foraoisí an Domhain a Chosaint agus a Athbhunú (dá ngairtear ‘Teachtaireacht 2019’ anseo feasta), mar ar gheall an Coimisiún ‘measúnú a dhéanamh ar bhearta rialála breise agus neamhrialála breise ar thaobh an éilimh chun cothroime iomaíochta a áirithiú mar aon le tuiscint choiteann ar shlabhraí soláthair gan dífhoraoisiú, chun méadú a dhéanamh ar an trédhearcacht i slabhraí soláthair agus íoslaghdú a dhéanamh ar riosca an dífhoraoisithe agus an díghrádaithe foraoise atá bainteach le hallmhairí tráchtearraí san Aontas’. Deimhníodh an gealltanas sin ansin sa Chomhaontú Glas don Eoraip, agus, mar aon leis sin, i Straitéis Bithéagsúlachta an Aontais Eorpaigh go dtí 2030 agus sa Straitéis ón bhFeirm go dtí an Forc, agus togra reachtach comhfhreagrach á fhógairt sa dá cheann dheireanacha in 2021. Is cuid dhílis an togra den Chomhaontú Glas don Eoraip agus de na tionscnaimh uile a forbraíodh faoi agus tá sé comhleanúnach le cuspóirí foriomlána an Chomhaontaithe agus na dtionscnamh sin. Go háirithe, tá sé comhlántach leis na bearta eile a beartaíodh i dTeachtaireacht 2019, go háirithe: 1) oibriú i gcomhpháirtíocht le tíortha táirgíochta, chun aghaidh a thabhairt ar bhunchúiseanna an dífhoraoisithe, agus bainistíocht inbhuanaithe foraoise a chur chun cinn, agus 2) comhar idirnáisiúnta le príomhthíortha tomhaltóra chun íoslaghdú a dhéanamh ar sceitheadh agus chun glacadh beart comhchosúil a chur chun cinn ionas nach gcuirfear táirgí a thagann ó shlabhraí soláthair atá bainteach leis an dífhoraoisiú agus leis an díghrádú foraoise ar an margadh. Leanfaidh an Coimisiún, dá bhrí sin, de bheith ag obair i gcomhpháirtíocht le tíortha táirgíochta agus cineálacha nua tacaíochta agus dreasachtaí á dtairiscint maidir le foraoisí a chosaint, feabhas á chur ar rialachas agus ar thionacht talún, méadú á dhéanamh ar fhorfheidhmiú an dlí agus bainistíocht inbhuanaithe foraoise, talmhaíocht atá athléimneach ó thaobh aeráide de, agus diansaothrú agus éagsúlú inbhuanaithe, agra‑éiceolaíocht agus agrafhoraoiseacht á gcur chun cinn. Leis an gcreat reachtach de chuid an Aontais atá ann cheana, ní thugtar aghaidh ar an dífhoraoisiú ach go páirteach. Plean Gníomhaíochta an Aontais um Fhorfheidhmiú an Dlí, Rialachas agus Trádáil i dtaca le Foraoisí (FLEGT) dar dáta ó 2003, is é sin an príomhbheartas ón Aontas in aghaidh lománaíocht neamhdhleathach agus trádáil ghaolmhar. Cé go dtéitear i ngleic le lománaíocht neamhdhleathach agus le trádáil ghaolmhar le Plean Gníomhaíochta FLEGT, ní hamhlaidh a thugtar aghaidh ar an dífhoraoisiú leis sin. Príomheilimint de Phlean Gníomhaíochta FLEGT is ea scéim dheonach chun a áirithiú nach ndéantar ach adhmad a lománaíodh go dleathach a allmhairiú isteach san Aontas ó thíortha a chomhaontaíonn páirt a ghlacadh sa scéim seo. Is é an Rialachán maidir le Forfheidhmiú an Dlí, Rialachas agus Trádáil i dtaca le Foraoisí (Rialachán FLEGT) an creat dlíthiúil inmheánach de chuid an Aontais le haghaidh na scéime sin agus bunaítear leis córas ceadúnúcháin arb é sin is bunús le Comhaontuithe Comhpháirtíochta Saorálaí FLEGT. Príomheilimint eile de Phlean Gníomhaíochta FLEGT is ea Rialachán an Aontais maidir le hAdhmad (EUTR), lena dtoirmeasctar adhmad agus táirgí adhmaid a lománaíodh go neamhdhleathach a chur ar mhargadh an Aontais agus lena leagtar síos oibleagáidí le haghaidh oibreoirí a chuireann adhmad ar an margadh den chéad uair. Rinneadh Seiceáil Oiriúnachta ar Rialachán FLEGT agus Rialachán EUTR araon, agus tá na roghanna beartais a chuirtear i láthair sa Rialachán seo ag tarraingt ó thorthaí na Seiceála Oiriúnachta freisin. Ag cur leis an taithí agus leis na ceachtanna a foghlaimíodh i gcomhthéacs Phlean Gníomhaíochta agus Rialachán FLEGT, bunóidh an Coimisiún comhpháirtíochtaí foraoise le tíortha comhpháirtíochta ábhartha de réir mar is iomchuí. Is é is príomhchuspóir do na Comhpháirtíochtaí Foraoise úsáid inbhuanaithe foraoise a chosaint, a athbhunú agus/nó a áirithiú ar bhealach cuimsitheach agus comhtháite chun go mbainfear amach tosaíochtaí an Chomhaontaithe Ghlais don Eoraip mar aon le cuspóirí an Aontais maidir leis an gcomhar um fhorbairt amhail maolú bochtaineachta, dea‑rialachas, cearta an duine. Leo sin déanfar rialachas foraoise agus athchóirithe beartais a chur chun cinn chun bainistíocht inbhuanaithe foraoise a shaothrú agus rannchuidiú leis an dífhoraoisiú agus leis an díghrádú foraoise a stopadh. •Comhsheasmhacht le beartais eile de chuid an Aontais Le Teachtaireacht 2019 leagtar amach an cuspóir foriomlán a bhaineann le folláine foraoisí atá ann cheana a chosaint agus le feabhas a chur uirthi, go háirithe foraoisí príomhúla, agus le cumhdach foraoise inbhuanaithe, bithéagsúil a mhéadú ar fud an domhain. I gcomhthéacs an Chomhaontaithe Ghlais don Eoraip, fágann idir Straitéis Bhithéagsúlachta an Aontais Eorpaigh go dtí 2030 agus an Straitéis ón bhFeirm go dtí an Forc maidir leis an togra reachtach seo agus le bearta eile, arb ann dóibh ionas nach ndéanfar táirgí a thagann ó shlabhraí soláthair atá bainteach leis an dífhoraoisiú nó leis an díghrádú foraoise a chur ar mhargadh an Aontais nó chun an cur ar an margadh sin a íoslaghdú, gur nithe tábhachtacha iad chun a gcuspóirí a bhaint amach. Ar na tionscnaimh ábhartha eile tá, mar shampla, an Teachtaireacht ‘Fís fhadtéarmach le haghaidh Cheantair Thuaithe an Aontais’. Le Straitéis Foraoise nua an Aontais deimhnítear go leagtar síos leis na bearta a sainaithníodh cheana i dTeachtaireacht 2019 an bunchreat le haghaidh ghníomhaíocht dhomhanda an Aontais, lena n‑áirítear an tionscnamh reachtach seo, agus go gcuirfear san áireamh i gceart agus go comhsheasmhach iad agus beartais intíre á múnlú. Beidh an Rialachán seo comhlántach leis an tionscnamh reachtach maidir le Rialachas Corparáideach Inbhuanaithe (RCI), arb é is aidhm dó feabhas a chur ar chreat rialála an Aontais maidir le dlí na gcuideachtaí agus rialachas corparáideach. Tá tionscnamh RCI bunaithe ar chur chuige cothrománach lena dtugtar aghaidh ar dhrochthionchair ar chearta an duine agus ar dhrochthionchair chomhshaoil lena ngníomhófar ar iompraíocht cuideachtaí ina n‑oibríochtaí féin agus ina slabhraí luacha. Cé go dtabharfar aghaidh le córas RCI ar oibríochtaí gnó agus ar shlabhraí luacha go ginearálta, tá an cur chuige dífhoraoisiúcháin dírithe ar tháirgí agus ar shlabhraí soláthair táirge sonracha. Dá bhrí sin, cé go bhféadfar cuspóirí foriomlána an dá thionscnamh a chomhroinnt agus cé go dtacaíonn siad le chéile go frithpháirteach, is cuspóirí difriúla iad na cuspóirí sonracha. Tá sé pleanáilte go mbeidh feidhm ag oibleagáid díchill chuí thionscnamh RCI maidir le réimse cuideachtaí móra ón Aontas trasna earnálacha (agus córas níos spriocdhírithe ann le haghaidh cuideachtaí meánmhéide áirithe), agus tá sé pleanáilte go gcumhdófar cuideachtaí nach cuideachtaí ón Aontas iad freisin. Tá cuspóir an‑sonrach ag an tionscnamh reachtach maidir leis an dífhoraoisiú chun teorainn a chur lena mhéid a chuirtear táirgí atá nasctha leis an dífhoraoisiú ar mhargadh an Aontais agus beidh a cheanglais, i réimsí áirithe, níos sonraí i gcomparáid leis na dualgais ghinearálta faoi thionscnamh RCI. Áirítear toirmeasc ann freisin, agus beidh feidhm aige sin maidir leis na hoibreoirí uile a chuireann na táirgí ábhartha ar an margadh, lena n‑áirítear cuideachtaí ón Aontas agus cuideachtaí nach cuideachtaí ón Aontas iad, gan beann ar a bhfoirm dlí ná a méid. I gcás ina dtéann ceanglais thionscnamh RCI thar cheanglais an rialacháin maidir le dífhoraoisiú, tá feidhm acu i gcomhar le chéile. Ní bheidh an tionscnamh seo spriocdhírithe go sonrach ar an earnáil airgeadais ná ar infheistíochtaí. Maidir leis na tionscnaimh atá ann cheana i réimse an mhaoinithe inbhuanaithe, amhail cur chun feidhme Rialachán an Aontais maidir le Tacsanomaíocht agus na Treorach atá le teacht maidir le Tuairisciú Inbhuanaitheachta Corparáideach, CSRD (an Treoir atá i bhfeidhm faoi láthair um Thuairisciú Neamh‑Airgeadais, NFRD), tá siad oiriúnach go maith chun go dtabharfar aghaidh ar thionchair dhífhoraoisiúcháin na n‑earnálacha airgeadais agus infheistíochta, agus ar an mbealach sin comhlánaítear an tionscnamh reachtach seo maidir leis an dífhoraoisiú leo agus tacaítear leis sin leo freisin. Le CSRD agus leis an tacsanomaíocht forchuirtear oibleagáidí maidir le nochtadh ar ghnóthais neamhairgeadais freisin: déantar foráil le CSRD maidir le caighdeáin tuairisciúcháin earnála a fhoilsiú faoi Dheireadh Fómhair 2023; faoi Rialachán an Aontais maidir le Tacsanomaíocht, bunaíodh critéir theicniúla cheana faoin ngníomh tarmligthe maidir le maolú ar an athrú aeráide agus le hoiriúnú dó sin le haghaidh na foraoiseachta, cé gur cuireadh moill ar fhoilsiú critéar le haghaidh talmhaíochta. Is féidir an dá ghníomhaíocht eacnamaíocha a chumhdach faoi na gníomhartha tarmligthe le haghaidh na gceithre chuspóir comhshaoil eile. Tá coinne leis go gcuirfear an togra seo le haghaidh Rialacháin i bhfeidhm freisin i dteannta na Treorach maidir le Fuinneamh Inathnuaite a mhéid a bhaineann le tráchtearraí áirithe a úsáidtear mar bhithbhreoslaí nó chun bithbhreoslaí a tháirgeadh, amhail millíní adhmaid nó díorthaigh de shoighe agus ola pailme. Tá cuspóirí dhá shraith rialacha an Aontais comhlántach, ós rud é go dtugtar aghaidh leo araon ar na cuspóirí uileghabhálacha a bhaineann leis an athrú aeráide agus cailliúint na bithéagsúlachta a chomhrac. Leis an tionscnamh reachtach seo leagtar síos ceanglais maidir le tráchtearraí agus le táirgí atá nasctha leis an dífhoraoisiú agus leis an díghrádú foraoise a chur ar mhargadh an Aontais, arb é is aidhm dó sin srian a chur leis an dífhoraoisiú faoi thionchair an Aontais. Leis an Treoir maidir le Fuinneamh Inathnuaite leagtar síos, i measc nithe eile, rialacha maidir le critéir inbhuanaitheachta chun bithbhreoslaí, bithleachtanna agus bithmhaise a mheas ina nithe inbhuanaithe agus sonraítear spriocanna le haghaidh an Aontais chun sprioc fuinnimh inathnuaite 32 % ar a laghad a bhaint amach faoi 2030. A mhéid a bhaineann lena n‑idirghníomhú praiticiúil, maidir le tráchtearraí agus táirgí a thagann faoi raon feidhme an dá ghníomh beidh siad faoi réir ceanglais maidir le rochtain ghinearálta ar an margadh agus maidir le bheith curtha san áireamh mar fhuinneamh inathnuaite. Is ceanglais chomhoiriúnacha iad na ceanglais sin a threisíonn a chéile. Sa chás sonrach maidir le córais um dheimhniú le haghaidh Athrú Indíreach seal sa Talamhúsáid (ILUC) de réir Rialachán (AE) 2019/807 ón gCoimisiún lena bhforlíontar Treoir (AE) 2018/2001, ‘a mhéid a bhaineann le bunábhar, lena ngabhann riosca ard maidir le hathrú indíreach ar thalamhúsáid, a chinneadh, dá mbreathnaítear go ndéantar síneadh suntasach a chur leis an limistéar táirgthe chun go gcumhdófaí talamh a bhfuil stoc ard carbóin ann, agus deimhniú bithbhreoslaí, bithleachtanna agus breoslaí bithmhaise lena ngabhann ísealriosca maidir le hathrú indíreach ar thalamhúsáid’, féadfaidh oibreoirí agus trádálaithe na córais sin um dheimhniú a úsáid freisin laistigh dá gcórais díchill chuí chun faisnéis a fháil mar a cheanglaítear leis an Rialachán seo chun cuid de na ceanglais maidir le hinrianaitheacht agus le faisnéis a leagtar amach in Airteagal 9 den Rialachán seo a chomhlíonadh. Ach oiread le haon chóras eile um dheimhniú, tá a n‑úsáid gan dochar don fhreagracht dhlíthiúil agus do na hoibleagáidí dlíthiúla faoin Rialachán seo atá ar oibreoirí agus ar thrádálaithe chun dícheall cuí a fheidhmiú.

2.BUNÚS DLÍ, COIMHDEACHT AGUS COMHRÉIREACHT •Bunús dlí Eascraíonn inniúlacht an Aontais chun gníomhú i réimse an dífhoraoisithe agus an díghrádaithe foraoise as airteagail an Chonartha ar Fheidhmiú an Aontais Eorpaigh (CFAE) a bhaineann le cosaint an chomhshaoil. De réir Airteagal 191(1) CFAE déantar ‘mianach an chomhshaoil a chaomhnú, a chosaint agus a fheabhsú, sláinte an duine a chosaint, acmhainní nádúrtha a úsáid go stuama réasúnach, bearta a chur chun cinn chun déileáil le fadhbanna réigiúnacha nó domhanda an chomhshaoil, agus go háirithe an comhrac in aghaidh athrú aeráide’ a shainmhíniú mar chuspóirí bheartas an Aontais maidir leis an gcomhshaol. Le glacadh beart ar leibhéal an Aontais arb é is aidhm dóibh an dífhoraoisiú agus an díghrádú foraoise a chomhrac rannchuideofar le laghdú a dhéanamh ar astaíochtaí gáis ceaptha teasa (GCT), méadú a dhéanamh ar an athléimneacht maidir leis an athrú aeráide agus laghdú a dhéanamh ar thionchar an duine ar an mbithéagsúlacht agus, dá réir sin, soláthrófar rannchuidiú suntasach do gach cuspóir den bheartas comhshaoil. Dá réir sin, ba cheart Airteagal 192 CFAE a úsáid mar bhunús dlí leis an togra. Ach oiread le go leor saincheisteanna comhshaoil, is féidir go mbeidh tionchair dhomhanda ag iarmhairtí an dífhoraoisithe i limistéar amháin. Is iomchuí, dá bhrí sin, go ndéanfar idir tháirgí intíre agus tháirgí, a scaoiltear i saorchúrsaíocht nó a onnmhairítear, a chumhdach leis an togra faoin mbunús dlí atá beartaithe. Fágfaidh sin go mbeifear in ann Airteagal 191(2) CFAE a chomhlíonadh, lena gceanglaítear gurb é is aidhm do bheartas an Aontais maidir leis an gcomhshaol ardleibhéal cosanta a bhaint amach, mar aon le hAirteagal 3(3) den Chonradh ar an Aontas Eorpach (CAE) ar dá réir a shainmhínítear cur chun cinn ardleibhéil cosanta agus feabhsaithe ar cháilíocht an chomhshaoil mar cheann de chuspóirí an Aontais. Sonraítear an méid seo a leanas in Airteagal 192(1) CFAE ‘cinnfidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach agus tar éis dul i gcomhairle leis an gCoiste Eacnamaíoch agus Sóisialta agus le Coiste na Réigiún, an ghníomhaíocht a ghabhfaidh an tAontas ar láimh chun na cuspóirí dá dtagraítear in Airteagal 191 a ghnóthú.’. •Coimhdeacht (i gcás inniúlacht neamheisiach) Tá príomhspreagthóirí an dífhoraoisithe agus an díghrádaithe foraoise nasctha le margadh an Aontais agus leis an trádáil idirnáisiúnta araon. Tá gníomhaíocht ar leibhéal an Aontais riachtanach chun aghaidh a thabhairt ar lorg tomhaltais an Aontais agus ar shaincheisteanna trádála idirnáisiúnta ar bhealach comhordaithe agus comhchuibhithe agus an deimhneacht dhlíthiúil agus an tsoiléireacht is gá á soláthar le haghaidh fheidhmiú cuí mhargadh an Aontais. In éagmais cur chuige comhchuibhithe, dhéanfadh roinnt Ballstát bearta lena srianfaí an trádáil inmheánach, rud a chuirfeadh isteach ar fheidhmiú an mhargaidh inmheánaigh. Bheadh tionchar tromchúiseach aige sin ar fheidhmiú mhargadh an Aontais, chuirfí i mbaol leis cumas oibreoirí Eorpacha táirgí/tráchtearraí a fhoinsiú i raon feidhme an Rialacháin seo agus dhéanfaí dochar chomh maith do chreidiúnacht bhearta an Aontais. D’fhéadfadh sé go gcinnfeadh Ballstáit eile gan aon bheart a ghlacadh lena dteorannaítear tionchar ionchasach na mbeart a rinne daoine eile maidir leis an dífhoraoisiú. Is de chineál idirnáisiúnta agus, go mion minic, de chineál domhanda iad na slabhraí soláthair le haghaidh na dtáirgí a chumhdaítear leis an tionscnamh. Léiríonn taithí an Aontais ar a bheith ag déileáil le saincheisteanna casta na slabhraí soláthair (e.g. a eascraíonn as an reachtaíocht maidir le lománaíocht neamhdhleathach) go bhfuil sé sár‑riachtanach cothroime iomaíochta a áirithiú le haghaidh oibreoirí i dtéarmaí na gceanglas atá le comhlíonadh roimh tháirgí (tráchtearraí agus táirgí díorthaithe) a chur ar mhargadh an Aontais den chéad uair. In éagmais rialacha is infheidhme ar an leibhéal Eorpach, cuirtear oibreoirí gnó freagracha, atá réidh chun a slabhraí soláthair a ghlanadh suas, faoi mhíbhuntáiste iomaíoch agus cúitítear an iompraíocht neamh‑inbhuanaithe. Dá bhrí sin, cé gurb inniúlacht atá comhroinnte idir an tAontas agus na Ballstát é an comhshaol, is gá bearta ar fud an Aontais chun tuiscint choiteann a áirithiú ar shlabhraí soláthair gan dífhoraoisiú ná díghrádú foraoise, chun méadú a dhéanamh ar thrédhearcacht na slabhraí soláthair sin mar aon le tionchar ar an dífhoraoisiú suntasach a chumasú, i ngeall ar scála na gníomhaíochta. A mhéid a chumhdaítear leis an tionscnamh reatha idir earraí a scaoiltear i saorchúrsaíocht nó earraí a onnmhairítear ó mhargadh an Aontais, bheadh gníomhaíocht ar leibhéal an Aontais ní b’éifeachtaí ná gníomhaíocht ar an leibhéal náisiúnta ós rud é go gcuirfí cosc léi le drochthionchar féideartha ar fheidhmiú an mhargaidh inmheánaigh agus ar ghnéithe trádála. Is féidir le gníomhaíocht an Aontais, dá bhrí sin, iarrachtaí náisiúnta na mBallstát a chomhlánú agus a neartú. Mura ngníomhódh an tAontas, bheadh fadhb an dífhoraoisithe agus an díghrádaithe foraoise a bhaineann le tomhaltas an Aontais fós ann agus rachadh an fhadhb in olcas a thuilleadh. D’fhéadfadh sé go mbeadh tionchar diúltach aige sin ar iarrachtaí an Aontais i réimse na cosanta bithéagsúlachta domhanda agus an athraithe aeráide. •Comhréireacht Leis an tionscnamh reachtach seo cuireann an tAontas dlús lena ghníomhaíocht in aghaidh an dífhoraoisithe agus an díghrádaithe foraoise trí chreat rialála a bhunú a bhfuil sé d’aidhm aige a bheith uaillmhianach agus ina chreat is féidir a chur chun feidhme, agus lena ndreasaítear an t‑aistriú chuig slabhraí soláthair inbhuanaithe sna tíortha táirgthe uile, laistigh nó lastall den Aontas. D’fhágfadh sin go mbeadh an tAontas ina bhunaitheoir inchreidte le haghaidh caighdeáin dhomhanda. Is léir go ndéanann na tairbhí íosta a bhfuil luach airgid acu na costais a fhritháireamh. Tá an tionscnamh i gcomhréir freisin le tromchúis agus le práinn na faidhbe arb é is aidhm dó dul i ngleic léi, mar aon le tosaíochtaí an Chomhaontaithe Ghlais don Eoraip. Is é is aidhm don tionscnamh reachtach seo íoslaghdú a dhéanamh ar rannchuidiú an Aontais leis an dífhoraoisiú agus leis an díghrádú foraoise. Bainfear an cuspóir sin amach trí chóras díchill chuí cisealta sainordaitheach a bhunú, a bhraithfear ar shainmhíniú ar ‘gan dífhoraoisiú’, comhcheangailte le córas tagarmharcála. Faoi mar a anailísítear sa doiciméad dar teideal ‘Impact Assessment related to minimizing the risk of deforestation and forest degradation associated with products placed on the EU market’ [Measúnú tionchair a bhaineann le híoslaghdú a dhéanamh ar riosca an dífhoraoisithe agus an díghrádaithe foraoise atá bainteach le táirgí a chuirtear ar mhargadh an Aontais] (dá ngairtear ‘measúnú tionchair’ anseo feasta), tá coinne leis go mbeidh na bearta sin ar na bearta is éifeachtaí chun srian a chur leis an dífhoraoisiú faoi thionchar an Aontais agus ar na bearta is éifeachtúla i measc na mbeart a scagadh agus an tionscnamh seo á ullmhú. Le torthaí an Mheasúnaithe Tionchair, léirítear go mbeadh roghanna atá ceangailteach ó thaobh dlí de (amhail ceanglas gan dífhoraoisiú, dícheall cuí sainordaitheach, etc.) ní b’éifeachtaí ná bearta deonacha (amhail dícheall cuí deonach, lipéadú deonach nó deimhniú príobháideach deonach). Bhí toradh an Chomhairliúcháin Phoiblí Oscailte mar chomhthaca leis na torthaí sin, comhairliúchán inar thacaigh formhór mór na ngeallsealbhóirí – gnólachtaí, comhlachais agus eagraíochtaí neamhrialtasacha – le córas díchill chuí sainordaitheach. •An rogha ionstraime Tá an ionstraim atá beartaithe ina ‘Rialachán’ toisc gur gá an leibhéal is airde comhchuibhiúcháin a áirithiú chun cómhaireachtáil caighdeán difriúil idir na Ballstáit a sheachaint, rud a dhéanfadh dochar don phrionsabal bunúsach maidir le saorghluaiseacht earraí. Socrófar le Rialachán ceanglais dhíreacha ar na hoibreoirí uile, rud a sholáthróidh an deimhneacht dhlíthiúil is gá agus an fhéidearthacht margadh atá comhtháite go hiomlán a fhorfheidhmiú ar fud an Aontais. Áirithítear le Rialachán freisin go gcuirfear na hoibleagáidí chun feidhme an tráth céanna agus ar an mbealach céanna sna 27 mBallstát uile. Laghdófar leis an Rialachán freisin éiginnteachtaí faoi amlínte i rith an phróisis trasuí, éiginnteachtaí atá bainteach go hiondúil le Treoir i réimse ina bhfuil an t‑am agus an deimhneacht dhlíthiúil ríthábhachtach i ngeall ar mhéaduithe atá tuartha le teacht ar mhéid an mhargaidh mar aon le hathruithe i ndinimicí an mhargaidh ar bhonn níos ginearálta. Dearadh an ionstraim freisin mar chóras dinimiciúil atá in ann seasamh i bhfad na haimsire chun bheith in ann oiriúnú d’fhorbairtí sa mhargadh agus sonraí agus fianaise eolaíoch nua. Chun na críche sin, tá roinnt cumhachtuithe beartaithe don Choimisiún, rud lena gcumasófar bearta cur chun feidhme a fhorbairt, i measc bearta eile chun toradh na tagarmharcála tíre a fhoilsiú agus na tráchtearraí i raon feidhme an Rialacháin a athbhreithniú. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Leis an tionscnamh reatha cuirtear le torthaí Sheiceáil Oiriúnachta Rialachán EUTR agus Rialachán FLEGT, rud atá déanta go comhchéimneach leis an Measúnú Tionchair le haghaidh an Rialacháin seo. Maidir le EUTR, léiríodh leis an tSeiceáil Oiriúnachta gurb é a tháinig as EUTR staid fheabhsaithe i dtríú tíortha, lena n‑áirítear i dtíortha a roghnaigh gan dul i mbun próisis VPA. Tá bearta déanta ag príomh‑chomhpháirtithe trádála an Aontais chun a gcórais rialachais foraoise a neartú agus lománaíocht neamhdhleathach a laghdú chun ceanglais EUTR a chomhlíonadh. Léiríodh le EUTR – fiú má bhí bac air de dheasca roinnt laigí ina dhearadh agus dúshláin forfheidhmiúcháin – torthaí dearfacha áirithe ó thaobh éifeachtachta agus éifeachtúlachta de. Lena chumhdach ar fud an domhain, soláthraíodh bunús don Aontas chun oibriú go dlúth le chéile le tíortha tomhaltóra eile. Ghlac tíortha tomhaltóra agus comhpháirtithe trádála eile ar fud an domhain cineálacha cur chuige reachtacha atá comhchosúil le EUTR. Sa chomhthéacs dífhoraoisiúcháin níos leithne, tá tábhacht ar leith ag baint leis an méid sin a choinneáil i gcuimhne, ós rud é go léiríonn sin gur féidir tionchar a bheith ag an Aontas, fiú amháin agus a sciar den mhargadh aige ag dul i laghad, agus gur féidir leis an stiúir a ghlacadh go domhanda.

D’ainneoin na ndúshlán a bhí ann le linn an chuir chun feidhme, léirítear le torthaí na Seiceála Oiriúnachta go gcumasaítear leis an gcur chuige a glacadh le haghaidh EUTR – dícheall cuí – solúbthacht chun freagairt do dhúshláin atá nua agus ag teacht chun cinn agus atá nasctha le lománaíocht neamhdhleathach agus le hathrú neamhdhleathach sa talamhúsáid. Leis an gceanglas ginearálta (dícheall cuí) a chuirtear ar na hoibreoirí uile atá bunaithe san Aontas ceadaítear freisin go mbeidh an Rialachán solúbtha maidir le hathruithe i bpatrúin trádála agus le hathruithe i bpróifílí riosca tíre. Leis an rogha atá beartaithe déanfar an creat a cuireadh ar bun le EUTR a chomhtháthú agus cuirfear feabhas air freisin, creat a d’aisghairfí dá bhrí sin. Déanfar an nós imeachta um Dhícheall Cuí a chuirtear ar bun faoi EUTR a oiriúnú agus cuirfear feabhas air sa Rialachán seo, trí ghnéithe nua a thabhairt isteach amhail an ráiteas maidir le dícheall cuí (Airteagal 4), an ceanglas maidir le faisnéis gheografach nó suíomh geografach, na tráchtearraí agus na táirgí a nascadh leis an dáileacht talún inar táirgeadh iad (Airteagal 9), comhar méadaithe leis na húdaráis chustaim (Airteagail 14 agus 24), íosleibhéil chigireachta (Airteagal 14) mar aon leis an tagarmharcáil tíre (Airteagail 25‑26). Maidir le Rialachán FLEGT, leis an tSeiceáil Oiriúnachta deimhníodh a bhfuil gnóthaithe le Comhaontuithe Comhpháirtíochta Saorálaí (VPAnna) FLEGT i dtéarmaí rannpháirtíocht fheabhsaithe geallsealbhóirí agus creataí feabhsaithe maidir le rialachas foraoise i dtíortha comhpháirtíochta agus, an tráth céanna, cuireadh roinnt dá easnaimh i dtábhacht. Cuireadh in iúl léi freisin gur teoranta an fhianaise atá ann gur rannchuidigh na VPAnna le lománaíocht neamhdhleathach a laghdú ar an bhforiomlán. Cé go mbeadh córas an Aontais a bunaíodh faoin Rialachán ina uirlis éifeachtúil chun na costais chomhlíontachta ar oibreoirí an Aontais a ísliú, ní dhearnadh beart de réir briathair leis an bpríomhionstraim lena oibríochtú, i.e. na VPAnna. Ar cheann de na príomhfhadhbanna atá ann a mhéid a bhaineann le Rialachán FLEGT tá easpa suime a bheith léirithe ag príomhthrádálaithe an Aontais chun dul i mbun próisis VPA, rud a fhágann nach bhfuil ach 3 % d’allmhairí adhmaid chuig an Aontas cumhdaithe le córas VPA oibríochtúil. Níos mó ná 15 mbliana tar éis an bunús leis na próisis sin a bheith leagtha síos le Plean Gníomhaíochta FLEGT in 2003, níl córas ceadúnúcháin FLEGT oibríochtúil i bhfeidhm ach ag tír amháin de na 15 thír lena ndeachaigh an tAontas i mbun próiseas VPA agus níl ach tír amháin ó na 10 gcomhpháirtí trádála adhmaid is mó san Aontas i mbun próiseas VPA. Chun gealltanais dhéthaobhacha a ghlac an tAontas Eorpach de láimh a urramú agus chun an dul chun cinn atá bainte amach le tíortha comhpháirtíochta ag a bhfuil córas oibriúcháin i bhfeidhm a chaomhnú (céim cheadúnúcháin FLEGT), áirítear foráil sa Rialachán seo lena ndearbhaítear go bhfuil an ceanglas dlíthiúlachta comhlíonta ag an adhmad a chumhdaítear le ceadúnas FLEGT. D’fhéadfadh sé go mbeadh comhpháirteanna VPA áirithe comhtháite i gcás inarb indéanta agus ina gcomhaontaíonn na comhpháirtithe amhlaidh i gcláir chomhair shonracha, amhail Comhpháirtíochtaí Foraoise nó cláir eile chun tacú a thuilleadh le rialachas foraoise. •Comhairliúcháin leis na páirtithe leasmhara Fuair an Comhairliúchán Poiblí Oscailte (CPO) a rinne an Coimisiún in 2020 beagnach 1.2 milliún freagra. Chomhaontaigh formhór na ngeallsealbhóirí gur gá idirghabháil ar leibhéal an Aontais chun laghdú a dhéanamh ar rannchuidiú an Aontais leis an dífhoraoisiú domhanda agus leis an díghrádú foraoise. Tháinig an chuid is mó de na geallsealbhóirí ar chomhaontú freisin maidir le sainmhíniú ar ‘gan dífhoraoisiú’ a leagan amach le haghaidh an Aontais mar cheanglas de chuid na hidirghabhála beartais. Ó thaobh bearta beartais de, léiríodh le CPO tacaíocht láidir le haghaidh roghanna atá ceangailteach ó thaobh dlí de (ceanglas gan dífhoraoisiú, dícheall cuí sainordaitheach, deimhniúchán poiblí sainordaitheach, etc.) cé gur measadh go raibh easpa éifeachtachta le bearta deonacha boga amhail dícheall cuí deonach, lipéadú deonach nó deimhniúchán príobháideach deonach. Thacaigh formhór mór na ngeallsealbhóirí – gnólachtaí, comhlachais agus eagraíochtaí neamhrialtasacha – le córas díchill chuí sainordaitheach, cé go n‑athraíonn rogha mhionsonraí an chórais sin ó fhreagróir go chéile. Áirítear na conclúidí mionsonraithe ó na comhairliúcháin leis na geallsealbhóirí, lena n‑áirítear an tAiseolas ar an measúnú tionchair tosaigh, torthaí CPO agus toradh an chomhairliúcháin spriocdhírithe leis na geallsealbhóirí, in Iarscríbhinn 2 den Mheasúnú Tionchair. I gcomhréir leis an bhfógra a rinneadh i dTeachtaireacht 2019, an Comhaontú Glas don Eoraip, Straitéis Bithéagsúlachta an Aontais Eorpaigh go dtí 2030 agus an Straitéis ón bhFeirm go dtí an Forc, dírítear ar fhoraoisí leis an tionscnamh seo. Mhol Parlaimint na hEorpa agus eagraíochtaí neamhrialtasacha go gcuimseofar éiceachórais eile. Bunaithe ar an taithí le reachtaíocht atá ann cheana, measadh go raibh leathnú den sórt sin ar an raon feidhme anabaí ós rud é go mbeadh an easpa taithí phraiticiúil díobhálach d’éifeachtacht agus d’in‑fhorfheidhmitheacht na mbeart beartais ar a ndéantar measúnú leis seo. Mar sin féin, mar chuid d’athbhreithniú luath déanfar meastóireacht ar an ngá agus ar an bhféidearthacht a bhaineann lena raon feidhme a leathnú chun éiceachórais eile a chumhdach freisin. •Bailiú agus úsáid saineolais Chun tacú leis an anailís ar na roghanna difriúla, bhronn an Coimisiún conradh tacaíochta ar shaineolaithe seachtracha, chun dhá staidéar a dhéanamh ‘Measúnú tionchair ar bhearta ar thaobh an éilimh chun aghaidh a thabhairt ar an dífhoraoisiú’, agus ‘Staidéar tacaíochta le haghaidh Seiceáil Oiriúnachta ar Rialachán EUTR agus Rialachán FLEGT’. Leis na staidéir sin soláthraíodh cuid den anailís agus de na sonraí ba bhonn leis na roghanna beartais a chuirtear i láthair sa Mheasúnú Tionchair agus, ar a sheal, sa Rialachán seo. Leis an tionscnamh seo cuirtear freisin le torthaí an tríú staidéar lena ndírítear ar ‘Scéimeanna Deimhniúcháin agus Fíorúcháin san Earnáil Foraoise agus le haghaidh Táirgí Adhmadbhunaithe’, rud a rinneadh go comhchéimneach leis an Measúnú Tionchair. Ina theannta sin, bhain an Coimisiún úsáid as ionchuir a soláthraíodh le linn chruinnithe Shainghrúpa an Choimisiúin/an Ardáin Ilgheallsealbhóra maidir le Foraoisí an Domhain a Chosaint agus a Athbhunú, lena n‑áirítear Rialachán EUTR agus Rialachán FLEGT. Ó seoladh an treochlár le haghaidh an tionscnaimh reachtaigh seo i mí Feabhra 2020, tháinig an grúpa le chéile naoi n‑uaire i gcumraíochtaí éagsúla – agus áiríodh ceithre cheardlann shonracha ann chun ionchuir ar roghanna beartais ar an ndearnadh staidéar sa Mheasúnú Tionchair a bhailiú. I dteannta na staidéar tacaíochta thuasluaite, na gcruinnithe den Sainghrúpa, agus chomhairliúcháin na ngeallsealbhóirí, thug an Coimisiún aird ar leith freisin ar an rún ó Pharlaimint na hEorpa an 22 Deireadh Fómhair 2020 le moltaí chuig an gCoimisiún maidir le creat dlíthiúil de chuid AE chun an dífhoraoisiú domhanda atá faoi thionchar AE a stopadh agus a fhreaschur (2020/2006 (INL)), agus ar na seasaimh a léirigh Comhairle an Aontais Eorpaigh mar aon leis sin, go háirithe na Conclúidí ón gComhairle maidir le Teachtaireacht 2019. •Measúnú tionchair Measadh 17 mbeart beartais san iomlán sa scagadh inmharthanachta tosaigh a rinneadh sa Mheasúnú Tionchair ullmhúcháin. Leis an liosta tosaigh sin de bhearta ionchasacha cumhdaíodh réimse leathan idirghabhálacha féideartha, lena n‑áirítear ionstraimí rialála agus neamhrialála araon. Leis an scagadh inmharthanachta rinneadh measúnú ar gach beart beartais in aghaidh roinnt critéar amhail an indéantacht agus an chomhréireacht dhlíthiúil, theicniúil agus pholaitiúil, a n‑éifeachtacht agus a n‑éifeachtúlacht ionchasach mar aon le haiseolas a fuarthas ó gheallsealbhóirí, Ballstáit an Aontais agus tríú tíortha. Ar bhonn an scagtha inmharthanachta, coinníodh cúig rogha bheartais agus rinneadh staidéar níos mionsonraithe orthu: 1) Nós imeachta feabhsaithe sainordaitheach um dhícheall cuí; 2) córas tagarmharcála agus liosta d’oibreoirí sáraitheacha comhcheangailte le córas díchill chuí sainordaitheach cisealta feabhsaithe; 3) deimhniúchán poiblí sainordaitheach comhcheangailte le ceanglas feabhsaithe maidir le dícheall cuí; 4) lipéadú sainordaitheach comhcheangailte le ceanglas feabhsaithe maidir le dícheall cuí; 5) ceanglas gan dífhoraoisiú a dhéanamh maidir le nithe a chur ar mhargadh an Aontais agus tagarmharcáil agus córais cárta tíre mar thaca leis sin. Leis na roghanna beartais uile cuirtear le heilimintí coiteanna: 1) Sainmhíniú ar ‘gan dífhoraoisiú’, bunaithe ar shainmhíniú FAO, nach mór do na táirgí é a chomhlíonadh; agus ceanglas breise maidir le táirgí a bheith ina dtáirgí dlíthiúla de réir dhlíthe na tíre táirgthe; 2) Raon táirge, a athbhreithnítear agus a thugtar cothrom le dáta go tráthrialta, lena ndírítear ar thráchtearraí leis an dífhoraoisiú is airde cumhdaithe ag an Aontas (mairteoil, ola pailme, soighe, adhmad, cócó, agus caife) agus táirgí gaolmhara; 3) Toirmeasc ar thráchtearraí agus ar tháirgí a chur ar mhargadh an Aontais má tá siad bainteach leis an dífhoraoisiú agus leis an díghrádú foraoise agus murar táirgeadh i gcomhréir leis an reachtaíocht is infheidhme agus ábhartha de chuid na dtíortha táirgíochta iad. Tá Rogha 2 go 4 comhcheangailte le ceanglas maidir le dícheall cuí sainordaitheach mar a bheartaítear faoi rogha 1. Ba í uimhir 2 an rogha thosaíochta. Leis an rogha sin, déantar ceanglas maidir le dícheall cuí a chomhcheangal le córas tagarmharcála tíre lena ndéanfar tíortha a chatagóiriú agus an dífhoraoisiú agus an díghrádú foraoise atá nasctha leis na tráchtearraí ábhartha á gcur san áireamh i dteannta critéir a bhaineann le rannpháirtíocht na dtíortha sa dífhoraoisiú agus sa dhíghrádú foraoise a chomhrac. Beidh trí chatagóir tíortha ann – ísealriosca, riosca caighdeánach agus ardriosca. Athróidh na hoibleagáidí le haghaidh oibreoirí agus údaráis na mBallstát de réir leibhéal an riosca a bhaineann leis an tír tháirgthe, le dualgais díchill chuí shimplithe le haghaidh tíortha ísealriosca agus grinnscrúdú feabhsaithe le haghaidh tíortha ardriosca. Tá coinne leis go gcoiscfí leis an rogha thosaíochta an dífhoraoisiú faoi thionchar thomhaltas agus tháirgeacht an Aontais maidir leis na sé thráchtearra a áirítear sa raon feidhme, agus tairbhí réamh‑mheasta i bhfad os cionn 71 920 heicteár d’fhoraois nach mbeidh buailte chomh mór sin leis an dífhoraoisiú ná leis an díghrádú foraoise faoi thionchar an Aontais go bliantúil faoi 2030. Chiallódh sé sin freisin laghdú 31.9 milliún ar a laghad de thonnaí méadracha d’astaíochtaí carbóin san atmaisféar gach bliain mar gheall ar thomhaltas agus ar tháirgeacht an Aontais maidir leis na tráchtearraí ábhartha, rud a d’fhéadfaí a aistriú i gcoigiltis eacnamaíocha de EUR 3.2 billiún ar a laghad go bliantúil. Ina theannta sin, tá coinne leis go mbeidh an rogha sin ina rannchuidiú cinntitheach leis an mbithéagsúlacht a chosaint, rud atá nasctha go láidir ar a sheal leis an athrú aeráide a chosc. Ba cheart an rogha sin a bheith ina rannchuidiú freisin le cuspóirí sonracha idirghabháil an Aontais a bhaint amach, eadhon cothroime iomaíochta a chruthú le haghaidh cuideachtaí a oibríonn i margadh an Aontais; íoslaghdú a dhéanamh ar thomhaltas táirgí a thagann ó shlabhraí soláthair atá bainteach leis an dífhoraoisiú nó leis an díghrádú foraoise; agus méadú a dhéanamh ar éileamh an Aontais ar thráchtearraí agus ar tháirgí atá dlíthiúil agus ‘gan dífhoraoisiú’ agus trádáil iontu sin a mhéadú. Is féidir go mbeidh dúshláin oiriúnúcháin roimh fheirmeoirí beaga a tháirgeann na tráchtearraí ábhartha. Tá coinne leis go mbeidh na tosca sin uile maolaithe faoi spriocdháta 2020 atá beartaithe, ós rud é go mbeadh an chuid is mó de na táirgí atá á dtrádáil faoi láthair foinsithe ó thalamh a cuireadh i mbun táirgthe roimh 2020. •Oiriúnacht rialála agus simpliú

Tá coinne leis go gcruthófar cothroime iomaíochta leis an Rialachán seo le haghaidh cuideachtaí a oibríonn i margadh an Aontais. Tá coinne leis go bhfaighidh táirgeoirí, a chuireann táirgeacht níos inbhuanaithe agus slabhraí soláthair trédhearcacha chun feidhme, sciar i margadh an Aontais agus go méadóidh siad n‑iomaíochas i gcomparáid le táirgeoirí arb iad is cúis leis an dífhoraoisiú neamhspleách ar a méid. Is é an príomhspreagthóir le haghaidh costais oibleagáidí díchill chuí castacht slabhraí soláthair agus na rioscaí atá bainteach leis an tír foinsiúcháin, seachas méid na gcuideachtaí. Cé gur féidir go mbeidh cur chun feidhme nósanna imeachta um dhícheall cuí (agus, i gcás inar gá, aistriú slabhraí soláthair) níos dúshlánaí le haghaidh FBManna, leis an gceanglas maidir le dícheall cuí comhcheangailte le tagarmharcáil bheadh oibreoirí agus trádálaithe FMB in ann tairbhiú de chostais níos ísle a bhaineann leis dícheall cuí simplithe trí tháirgí a eascraíonn as slabhraí soláthair ísealriosca a roghnú. Áirítear ‘Córas faisnéise agus cumarsáide’ (Airteagal 29) sa togra, rud a chumasódh próiseáil faisnéise leictreonach i measc údaráis inniúla agus idir iad sin agus na hoibreoirí eacnamaíocha araon. Leis an gcóras sin déanfar dualgais oibreoirí agus forfheidhmiú ó na húdaráis inniúla a éascú agus a chuíchóiriú. •Cearta bunúsacha Leis an rogha bheartais atá beartaithe ceanglófar go dtáirgfear táirgí i gcomhréir leis an sainmhíniú ar gan dífhoraoisiú agus le dlíthe na tíre táirgthe. Fágann sin gur gá dlíthe saothair, comhshaoil agus chearta an duine is infheidhme sa tír tháirgthe (náisiúnta agus idirnáisiúnta araon) a chur san áireamh agus measúnú á dhéanamh ar chomhlíontacht táirgí leis an tionscnamh seo. Tá cearta pobal dúchasach san áireamh leis sin, agus tá coinne leis go mbeidh an méid sin ina rannchuidiú le cearta pobal áitiúil leochaileach a chosaint. Ar leibhéal an Aontais, urramaítear leis an togra Cairt um Chearta Bunúsacha an Aontais Eorpaigh agus go háirithe Airteagal 2 de (ceart chun beatha), Airteagal 8 (sonraí pearsanta a chosaint), Airteagal 16 (saoirse chun gnó a sheoladh), Airteagal 17 (an ceart chun maoine) agus Airteagal 37 (cosaint an chomhshaoil). I gcomhréir le hAirteagal 52(1) den Chairt, aon teorannú ar fheidhmiú na gceart agus na saoirse a aithnítear sa Chairt leis an togra reachtach seo foráiltear leis an dlí é agus urramaítear inneachar sár‑riachtanach na gceart agus na saoirsí sin leis. Faoi réir phrionsabal na comhréireachta, ní fhéadfar teorannú a dhéanamh ach amháin má tá gá leis agus má chomhlíonann an teorannú na cuspóirí leasa ghinearálta atá aitheanta ag an Aontas le fírinne nó an gá cearta agus saoirsí daoine eile a chosaint. Is é atá i gceist, go háirithe, le hardleibhéal cosanta comhshaoil agus feabhas ar cháilíocht an chomhshaoil a áirithiú ná cuspóir leasa ghinearálta a aithnítear leis an gCairt, rud a d’fhéadfadh údar a thabhairt le teorainneacha le cearta bunúsacha eile. 4.IMPLEACHTAÍ BUISÉADACHA Leagtar amach na himpleachtaí a bhaineann leis na hacmhainní buiséadacha, daonna agus riaracháin sa ráiteas airgeadais reachtach a ghabhann leis an togra seo. Tá buiséad iomlán EUR 16 519 000 beartaithe chun an Rialachán a chur ar bun agus a chur chun feidhme le linn na chéad 5 bliana oibríochta (atá beartaithe go sealadach ó 2023 go 2027). Áirítear leis sin buiséad EUR 6 650 000 faoi Cheannteideal 7 den Chreat Airgeadais Ilbhliantúil (CAI) le haghaidh acmhainní daonna (cúig chomhalta foirne breise in DG ENV ag cur an Rialacháin agus comhair idirnáisiúnta chun feidhme, dhá chomhalta foirne breise in DG INTPA le haghaidh an chomhair agus na forbartha gaolmhaire agus comhalta foirne amháin in DG TAXUD chun oibleagáidí custaim a chur chun feidhme) agus speansais riaracháin eile. Áirítear buiséad EUR 9 869 000 ann freisin faoi Cheannteideal 3 de CAI. Tá an ceann deireanach nasctha le tacaíocht do chúraimí cur chun feidhme éagsúla a bhaineann leis na forálacha reachtacha a dhéanfaidh seirbhísí an Choimisiúin ó 2022 go 2027, lena n‑áirítear socruithe soláthair agus riaracháin ionchasacha. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Tá údarás na mBallstát (go háirithe na húdaráis inniúla mar a thuairiscítear i gCaibidil 3) freagrach as forfheidhmiú an Rialacháin seo. Chun na críche sin, déanfaidh siad pleananna cigireachta a tharraingt suas bunaithe ar chur chuige rioscabhunaithe, agus an leibhéal riosca atá sannta tríd an gcóras tagarmharcála tíre á chur san áireamh. Leis an gcreat tuairisciúcháin a bhunaítear in Airteagal 20 cuirtear le taithí EUTR agus tá sé d’aidhm aige neartú a dhéanamh ar an athbhreithniú ar ghníomhaíocht faireacháin na mBallstát, an t‑inneachar agus cáilíocht na seiceálacha mar aon leis an obair leantach orthu. Ba cheart an córas a athbhreithniú tar éis 3 bliana oibríochta iomláine chun aon saincheist agus aon fheabhsú ionchasach a shainaithint, agus gach 5 bliana dá éis sin. Déantar foráil go sonrach le hAirteagal 32 gur cheart measúnú a bheith san áireamh sa chéad athbhreithniú, measúnú ar an ngá agus ar an indéantacht a bhaineann le síneadh a chur le raon feidhme an Rialacháin chuig éiceachórais eile. Ina theannta sin, 2 bhliain ar a dhéanaí tar éis don Rialachán teacht i bhfeidhm déanfaidh an Coimisiún an chéad athbhreithniú ar Iarscríbhinn I, de réir tásca a sholáthrófar le fianaise eolaíoch. •Míniúchán mionsonraithe ar fhorálacha sonracha an togra · Airteagal 1: Ábhar agus raon feidhme Le hAirteagal 1(1) leagtar amach raon feidhme chur i bhfeidhm rationae materiae an Rialacháin trí shainmhíniú a dhéanamh ar ‘tráchtearraí ábhartha’ (i.e. eallach, cócó, caife, pailm ola, soighe agus adhmad) agus táirgí ábhartha, (i.e. iad sin a liostaítear in Iarscríbhinn I, ina bhfuil tráchtearraí ábhartha, a cothaíodh leo sin nó a rinneadh agus úsáid á baint astu), a mbeidh feidhm ag an Rialachán seo maidir leo. Soiléirítear ann freisin go mbeidh feidhm ag an Rialachán go cothrom maidir le táirgí agus tráchtearraí a chur ar mhargadh an Aontais agus a chur ar fáil air, mar aon lena n‑onnmhairiú ón Aontas. Le mír 2 soiléirítear cur i bhfeidhm rationae temporis an Rialacháin seo, agus bunaítear léi nach mbeidh sé infheidhme maidir le tráchtearraí ná le táirgí ábhartha a chuirtear ar mhargadh an Aontais ná a onnmhairítear uaidh sin má táirgeadh iad roimh dháta an teacht i bhfeidhm, dá bhforáiltear in Airteagal 36. ·Airteagal 2: Sainmhínithe Le hAirteagal 2 bunaítear na sainmhínithe a úsáidtear ar fud na coda eile den chuid oibríochtúil den Rialachán. Áirítear leo sin sainmhínithe [míreanna (1) go (8] a cheanglaítear chun go mbeidh croíchuspóir na hionstraime oibríochtúil, e.g. dífhoraoisiú, foraois, plandálacha, gan dífhoraoisiú agus táirgthe. Braitheann na sainmhínithe a mhéid is féidir ar choincheapa a fhorbraítear ar an leibhéal idirnáisiúnta, go háirithe laistigh d’Eagraíocht Bhia agus Talmhaíochta na Náisiún Aontaithe (FAO).

Tá bunú sainmhínithe ar ‘gan dífhoraoisiú’ ar cheann de na príomhnuálaíochtaí den Rialachán atá beartaithe i ndáil le Rialachán an Aontais maidir le hAdhmad. Léiríonn torthaí an Mheasúnaithe Tionchair go bhfuil coinne leis go méadófar éifeachtacht na hidirghabhála beartais má leagtar síos ceanglas coiteann le haghaidh táirgí agus tráchtearraí, beag beann ar a dtír tháirgthe, trí chosc a chur le bealaí éalaithe atá bainteach le dífhoraoisiú dlíthiúil agus trí chur chun feidhme a éascú trí chianfhaireachán. Ina theannta sin, tá coinne leis go gcoiscfear leis an sainmhíniú ar ‘gan dífhoraoisiú’ cruthú dreasachtaí contráilte le haghaidh tíortha comhpháirtíochta, a bhféadfadh cathú a bheith orthu murach sin caighdeáin chomhshaoil a ísliú chun éascaíocht a dhéanamh ar rochtain a dtáirgí ar an Aontas murar bunaíodh ach rialuithe dlíthiúlachta sa togra. Leis an sainmhíniú ar ‘gan dífhoraoisiú’ is é an 31 Nollaig 2020 a leagtar síos mar spriocdháta. Ciallaíonn sin nach gceadófaí aon tráchtearra ná táirge i raon feidhme an Rialacháin a thabhairt isteach i margadh an Aontais ná a chur amach as dá dtáirgfí iad ar thalamh a bhí faoi réir an dífhoraoisithe nó an díghrádaithe foraoise tar éis an dáta sin. Leis an dáta atá beartaithe íoslaghdaítear an cur isteach ar shlabhraí soláthair agus tionchair dhiúltacha ionchasacha i dtíortha comhpháirtíochta. Comhfhreagraíonn sé do ghealltanais idirnáisiúnta chun an dífhoraoisiú a stopadh faoi mar a áirítear mar shampla sna Spriocanna Forbartha Inbhuanaithe (Sprioc 15.2). Leis an gcuid eile de na sainmhínithe [míreanna (9) go (30)] tagraítear do na sealbhóirí dualgais agus do na gníomhaíochtaí a rialáiltear, amhail oibreoir, trádálaí, cur ar an margadh, cur ar fáil ar an margadh, etc. A mhéid is féidir, tá siad bunaithe ar choincheapa arb ann dóibh cheana i ndlí an Aontais sa reachtaíocht ábhartha maidir leis an margadh inmheánach agus sa reachtaíocht chustaim ábhartha, agus tugtar aghaidh leo freisin ar shaincheisteanna sonracha a tháinig chun cinn i gcur chun feidhme EUTR. Athraíodh na sainmhínithe de bheagán maidir leis an Measúnú Tionchair a bhfuil sé d’aidhm aige sin a mbeachtas dlíthiúil a mhéadú agus freastal ar fhorbairtí nua i reachtaíocht ghaolmhar ón Aontas. ·Airteagal 3: Toirmeasc Feidhmíonn Airteagal 3 mar bhunchloch den Rialachán tríd an toirmeasc, atá ar na tráchtearraí agus ar na táirgí ábhartha, a chur ar mhargadh an Aontais nó a chur ar fáil air, nó a onnmhairiú ó mhargadh an Aontais, a leagan amach go soiléir i raon feidhme nach bhfuil i gcomhréir leis an Rialachán seo, i dteannta an tsoiléirithe go bhfuil gá le ráiteas maidir le dícheall cuí i gcónaí agus na gníomhaíochtaí tráchtála sin á ndéanamh. Is gá an tagairt don dífhoraoisiú (a) agus don dlíthiúlacht (b) chun go bhféadfar aghaidh a thabhairt go cuimsitheach ar phríomhchuspóirí an Rialacháin seo. Leis an toirmeasc in (c) comhlánaítear na cinn eile trí oibleagáid ghinearálta a chruthú chun ráitis maidir le dícheall cuí a chur isteach agus tráchtearraí agus táirgí ábhartha á gcur ar an margadh. Leis an toirmeasc sin áirithítear go mbeidh oibreoirí ar an eolas faoina ndualgais dícheall cuí a fheidhmiú agus go ndíspreagtar iad ó nósanna imeachta um dhícheall cuí a fhágáil ar lár. Bunaithe ar thaithí EUTR, éascófar forfheidhmiú leis an gceanglas sin agus i gcás inar gá caingean dlí chun na sáruithe sin a leigheas nó smachtbhanna a chur i bhfeidhm dá ndeasca. ·Airteagal 4: oibleagáidí oibreoirí Le hAirteagal 4 sainmhínítear na hoibleagáidí le haghaidh oibreoirí faoin Rialachán. Tugtar tuairisc ann ar an nós imeachta um dhícheall cuí agus dá réir sin feidhmíonn sé mar an riail ghinearálta ar oibleagáidí oibreoirí. Le mír 1 cuirtear oibleagáid ar oibreoirí dícheall cuí a fheidhmiú le haghaidh na dtráchtearraí agus na dtáirgí ábhartha uile chun a áirithiú go gcomhlíonann siad toirmeasc Airteagal 3(a) agus (b) agus ráiteas maidir le dícheall cuí a chur isteach roimh iad a chur ar mhargadh an Aontais nó iad a onnmhairiú uaidh sin. Léirítear go soiléir in Iarscríbhinn II an fhaisnéis is gá a cheanglaítear leis an ráiteas maidir le dícheall cuí. Leagtar amach le mír 2 an nós imeachta sonrach lena rialaítear tíolacadh na ráiteas maidir le dícheall cuí. Tar éis teacht ar an gconclúid go gcomhlíonann an tráchtearra nó an táirge ábhartha an Rialachán, ní mór don oibreoir ráiteas maidir le dícheall cuí a chur faoi bhráid an chórais faisnéise (féach Airteagal 31) sula gcuirtear an tráchtearra nó an táirge ar an margadh. Le haghaidh tráchtearraí agus táirgí ábhartha a scaoiltear i saorchúrsaíocht nó lena n‑onnmhairiú, ní mór tagairt a dhéanamh sa dearbhú custaim don ráiteas maidir le dícheall cuí, rud a chumasófar an dlúthchomhar is gá idir na húdaráis chustaim agus na húdaráis inniúla. De réir mhír 3, glacann oibreoirí freagracht as comhlíontacht táirgí trí ráiteas maidir le dícheall cuí a tharraingt suas. Le mír 4 ceanglaítear go sainráite ar oibreoirí staonadh ó tháirgí agus ó thráchtearraí chur ar an margadh nó a onnmhairiú gan ráiteas maidir le dícheall cuí a thíolacadh roimh ré. Le mír 5 bunaítear an oibleagáid chéanna i gcás (1) nach gcomhlíonfaidh táirgí ná tráchtearraí ábhartha na ceanglais ‘gan dífhoraoisiú’ nó ‘dlíthiúlacht’, nó (2) i gcás ina dtiocfar ar an gconclúid leis an dícheall cuí nach bhfuil an riosca a bhaineann le bheith neamhchomhlíontach diomaibhseach nó (3) i gcás nach mbeidh nós imeachta um dhícheall cuí tugtha i gcrích. Le mír 6 cuirtear oibleagáid ar oibreoirí beart a dhéanamh agus na húdaráis inniúla a chur ar an eolas má thagann faisnéis nua chun bheith ar fáil tar éis don nós imeachta um dhícheall cuí a bheith tugtha i gcrích agus an ráiteas a bheith curtha isteach. ·Airteagal 6: Oibleagáidí ar thrádálaithe Chun críche an Rialacháin seo, faoi mar atá in EUTR is féidir trádálaí a shainmhíniú mar ‘aon duine nádúrtha nó dlítheanach a chuireann tráchtearraí agus táirgí ábhartha ar fáil ar mhargadh an Aontas le linn gníomhaíochta tráchtála’ [Airteagal 2(j)]. Go ginearálta, tá trádálaithe faoi réir oibleagáidí níos éadroime ná oibreoirí ós rud é gurb amhlaidh faoin tráth is féidir le trádálaí tráchtearraí nó táirgí ábhartha a dhiúscairt, atá siad sin curtha ar an margadh cheana. Mar sin féin, tá tionchar suntasach ag trádálaithe, go háirithe trádálaithe móra, ar shlabhraí soláthair agus tá ról tábhachtach acu lena áirithiú go mbeidh tráchtearraí agus táirgí ábhartha gan dífhoraoisiú. Is ar an ábhar sin a dhéantar idirdhealú leis an Airteagal seo idir oibleagáid is infheidhme maidir le trádálaithe móra nach fiontair bheaga agus mheánmhéide (FBManna) iad agus oibleagáidí is infheidhme maidir le trádálaithe ar FBManna iad. De réir mhíreanna 2 agus 3, ceanglaítear ar thrádálaithe ar FBManna iad taifead ar a soláthróirí agus ar a gcustaiméirí a bhailiú, an fhaisnéis sin a choimeád ar feadh 5 bliana ar a laghad agus an fhaisnéis sin a chur ar fáil do na húdaráis inniúla arna hiarraidh sin. Meastar nach mbeidh ach costais dhiomaibhseacha i gceist leis an gceanglas sin, ós rud é gur féidir coinne a bheith leis go mbeidh an fhaisnéis sin ina cuid de ghnáthoibriú gnó. Tá coinne leis freisin go ndéanfaidh trádálaithe ar FBManna iad beart agus go gcuirfidh siad na húdaráis inniúla ar an eolas má thagann faisnéis nua chun bheith ar fáil maidir le neamhchomhlíontacht a dtráchtearraí agus a dtáirgí (mír 4). Os a choinne sin, tá trádálaithe móra nach FBManna iad faoi réir na n‑oibleagáidí céanna le hoibreoirí (mír 5). Dá bhrí sin, ní mór do thrádálaithe móra ráiteas maidir le dícheall cuí a chur isteach de réir Airteagal 4, agus ar an mbealach sin tagann siad chun bheith faoi dhliteanas i leith chomhlíontacht an tráchtearra nó an táirge ábhartha leis an Rialachán seo. Thairis sin, tá siad faoi réir an nós imeachta chéanna um dhícheall cuí le hoibreoirí: i dteannta faisnéis a bhailiú, is gá dóibh measúnú riosca a dhéanamh de réir an Airteagail agus, i gcás inar gá, maolú riosca a dhéanamh de réir Airteagal 10. Scaoiltear na trádálaithe ar FBManna iad ó na hoibleagáidí sin. Ar an mbealach céanna, tá trádálaithe faoi réir na seiceálacha céanna ar oibreoirí dá bhforáiltear in Airteagal 15, cé go bhfuil trádálaithe ar FBManna iad faoi réir seiceálacha dá dtagraítear in Airteagal 16. ·Airteagal 8: Dícheall cuí Le hAirteagal 8 leagtar amach an nós imeachta um dhícheall cuí arb éard é an oibleagáid ar oibreoirí de réir Airteagal 4(1) agus ar thrádálaithe nach FBManna iad de réir Airteagal 6(5). Le haon nós imeachta um dhícheall cuí ba cheart a áirithiú gur diomaibhseach é an riosca a bhaineann le tráchtearraí nó táirgí ábhartha neamhchomhlíontacha a bheith á gcur ar mhargadh an Aontais nó lena bheith á n‑onnmhairiú uaidh. Chun amhlaidh a dhéanamh, baileoidh oibreoirí agus trádálaithe nach FMBanna iad an fhaisnéis ábhartha uile (mar a léirítear in Airteagal 9) – céim a haon den phróiseas díchill chuí. Ar bhonn na faisnéise sin sainaithneoidh agus déanfaidh siad measúnú ar an riosca a bhaineann le neamhchomhlíontacht fhéideartha tráchtearraí agus táirgí ábhartha le ceanglais an Rialacháin seo [Airteagal 10(1) go (4) agus 10(6)] – céim a dó den phróiseas díchill chuí. I gcás inar gá, maolóidh siad na rioscaí sin go leordhóthanach chuig leibhéal diomaibhseach [Airteagal 10(5)] – céim a trí den phróiseas díchill chuí. Is gá dícheall cuí a dhéanamh sula gcuirtear aon tráchtearra ná táirge ábhartha ar mhargadh an Aontais nó sula n‑onnmhairítear iad ó mhargadh an Aontais. Más é conclúid an mheasúnaithe riosca gur neamhdhiomaibhseach é an riosca a bhaineann le tabhairt isteach tráchtearraí nó táirgí neamhchomhlíontacha i margadh an Aontais, is gá don oibreoir bearta maolúcháin riosca a dhéanamh a bheidh leordhóthanach chun an riosca a ísliú chuig leibhéal diomaibhseach. Mura bhfuil aon rochtain ar an reachtaíocht is infheidhme ná ar fhaisnéis ábhartha eile, ní féidir measúnú iomlán a dhéanamh ar an riosca agus dá réir sin ní féidir é a mhaolú chuig leibhéal diomaibhseach. Mura féidir an riosca a mhaolú chuig leibhéal diomaibhseach, ní chuirfidh an t‑oibreoir na tráchtearraí ná na táirgí ábhartha ar mhargadh an Aontais [Airteagal 10(1)]. ·Airteagal 9: Ceanglais faisnéise Nuálaíocht mhór i gcomparáid le EUTR is ea an oibleagáid maidir le faisnéis gheografach atá in Airteagal 9, lena gceanglaítear ar oibreoirí na comhordanáidí geografacha a bhailiú (nó an suíomh geografach de réir domhanleithid agus domhanfhaid) a bhaineann leis an dáileacht nó na dáileachtaí talún uile inar táirgeadh na tráchtearraí agus na táirgí ábhartha. Ós rud é go bhfuil an dífhoraoisiú nasctha le hathrú ar thalamhúsáid, chun faireachán a dhéanamh ar an dífhoraoisiú ceanglaítear nasc beacht idir an tráchtearra nó an táirge a chuirtear ar mhargadh an Aontais nó a onnmhairítear uaidh agus an dáileacht talún inar fásadh nó inar tógadh é. Trí cheangal a chur i bhfeidhm maidir leis an dáileacht talún nó leis an bhfeirm inar táirgeadh an tráchtearra, cumasaítear úsáid íomhánna agus suí satailíte – uirlisí digiteacha atá ar fáil go forleathan agus saor in aisce – chun a sheiceáil cé acu atá nó nach bhfuil táirge nó tráchtearra comhlíontach. Meascán tástáilte allamuigh is ea faisnéis gheografach ar an dáileacht talún agus faireachán satailíte agus cruthaíodh san am a chuaigh thart gur féidir srian a chur leis an dífhoraoisiú i réimse ar leith leis sin agus tá coinne leis go gcuirfear dlús le héifeachtacht na hidirghabhála beartais leis freisin, agus go mbeidh calaois i slabhraí soláthair níos casta agus níos inbhraite mar gheall air. Rinne an tAontas a theicneolaíocht Suite, Loingseoireachta agus Uainithe Satailíte (PNT) féin (EGNOS/Galileo) agus a chlár féin um fhaire agus um fhaireachán na Cruinne (Copernicus) a fhorbairt. Le EGNOS/Galileo agus Copernicus araon cuirtear ardseirbhísí ar fáil, lena soláthraítear tairbhí tábhachtacha eacnamaíocha d’úsáideoirí poiblí agus príobháideacha. Dá bhrí sin, is féidir le híomhánna satailíte agus suite a eascraíonn as úsáid EGNOS/Galileo agus Copernicus a bheith ina cuid den fhaisnéis a úsáidtear le haghaidh seiceálacha comhlíontachta. Tá faisnéis gheografach lena nasctar táirgí leis an dáileacht talún in úsáid cheana ag eagraíochtaí tionscail agus deimhniúcháin, agus maidir le reachtaíocht ábhartha ón Aontas mar aon leis sin. Le Treoir (AE) 2018/2001 ceanglaítear faisnéis maidir leis an ‘limistéar foinsithe’ le haghaidh tíortha achrannacha. Le sraith rialacha ón Aontas áirithítear inrianaitheacht mairteola ‘ón mbreith go bás,’ lena n‑áirítear trí mhodhanna amhail clibeanna cluaise, pasanna buaibheacha agus bunachar sonraí ríomhairithe.

·Airteagal 10: Measúnú agus maolú riosca Le hAirteagal 10 leagtar amach na bearta atá le déanamh chun measúnú agus maolú a dhéanamh ar an riosca a bhaineann le tráchtearraí agus le táirgí ábhartha atá bainteach leis an dífhoraoisiú agus leis an díghrádú foraoise a chur ar an margadh. Dá réir sin, leis an Airteagal sin tugtar tuairisc mhionsonraithe ar na critéir agus ar na módúlachtaí a bhaineann le measúnú riosca agus le maolú riosca a dhéanamh – céimeanna 2 agus 3 faoi seach den nós imeachta um dhícheall cuí mar a tugadh isteach in Airteagal 8. Le mír 1 d’Airteagal 10 soiléirítear cuspóir an mheasúnaithe riosca, is é sin chun neamhchomhlíontacht fhéideartha tráchtearraí agus táirgí ábhartha leis an Rialachán seo a shainaithint, agus bunaítear an oibleagáid lárnach ar oibleagáidí gan an tráchtearra ná an táirge ábhartha a chur ar an margadh mura rud é nach féidir leo a léiriú go bhfuil riosca na neamhchomhlíontachta diomaibhseach. Is é an sainmhíniú a thugtar ar choincheap an riosca dhiomaibhsigh in Airteagal 2(18) nuair a léirítear nach ann d’aon chúis imní le measúnú iomlán ar an bhfaisnéis táirgeshonrach agus ar an bhfaisnéis ghinearálta araon maidir le comhlíonadh Airteagal 3(a) agus 3(b) ag tráchtearraí nó táirgí ábhartha. Cé go gcuirtear le critéir maidir le measúnú riosca a bhunaítear in EUTR, cáilítear iad a thuilleadh le mír 2 agus soláthraítear léi tásca breise do na hoibreoirí maidir leis na heilimintí atá le cur san áireamh, lena léirítear gurb amhlaidh a dhírítear ar dhlíthiúlacht agus ar inbhuanaitheacht araon leis an Rialachán seo (i.e. gan dífhoraoisiú). Lasmuigh de leibhéal an riosca a leagtar síos leis an gcóras tagarmharcála tíre, áirítear faisnéis sa liosta maidir le tír/limistéar an táirgthe, gnéithe den tráchtearra agus den táirge ábhartha agus den slabhra soláthair, mar aon le faisnéis chomhlántach ábhartha eile amhail deimhniúchán nó uirlisí fíorúcháin tríú páirtí eile, ar choinníoll go gcomhlíonfar na ceanglais faisnéise a leagtar amach in Airteagal 9 leo. ·Airteagal 12: Dícheall cuí simplithe Le hAirteagal 12 tugtar tuairisc ar na hoibleagáidí a eascraíonn as tráchtearraí agus táirgí ábhartha a fhoinsiú ó thír nó ó chodanna di a measúnaíodh mar áit ísealriosca de réir thagarmharcáil na tíre a leagtar amach i gCaibidil 4. Nuair atá ísealriosca ag baint leis an tír tháirgthe nó le codanna di faoin tagarmharcáil, tá oibreoirí fós faoin oibleagáid dá bhforáiltear in Airteagal 9 – céim 1 den nós imeachta um dhícheall cuí, i.e. chun faisnéis, doiciméid agus sonraí a bhailiú lena léirítear go gcomhlíonann na tráchtearraí agus na táirgí ábhartha Airteagal 3 den Rialachán seo. Mar sin féin, scaoiltear iad ón dara céim agus ón tríú céim den phróiseas díchill chuí a dhéanamh, i.e. an measúnú riosca agus an maolú riosca mar a thuairiscítear in Airteagal 10. Dá bhrí sin, sa chás sin ní cheanglaítear ar oibreoirí i bprionsabal a léiriú go bhfuil riosca na neamhchomhlíontachta diomaibhseach. Mar sin féin, i gcás ina gcuirfear an t‑oibreoir ar an eolas, mar shampla trí bhailiú faisnéise, faoi aon fhaisnéis maidir le riosca sonrach na neamhchomhlíontachta, ní mór oibleagáidí uile Airteagal 8, agus dá bhrí sin na trí chéim uile den phróiseas díchill chuí, a chomhlíonadh [Airteagal 12(2)]. ·Airteagal 14: oibleagáidí chun seiceálacha a dhéanamh Le hAirteagal 14 leagtar síos na hoibleagáidí ginearálta ar údaráis inniúla faoin Rialachán. Le míreanna 1 agus 2 de bunaítear an oibleagáid lárnach ar údaráis inniúla chun seiceálacha a dhéanamh ar oibreoirí agus ar thrádálaithe chun measúnú a dhéanamh ar a gcomhlíontacht leis na ceanglais maidir le dícheall cuí, agus chun a shuí cé acu a chomhlíonann nó nach gcomhlíonann na tráchtearraí agus na táirgí ábhartha a chuirtear ar mhargadh an Aontais nó a chuirtear ar fáil air nó a onnmhairítear uaidh an Rialachán. Le mír 3 tagraítear don phlean rioscabhunaithe, príomhuirlis lenar cheart na seiceálacha a dhéanann an t‑údarás inniúil a threorú. Sna pleananna um sheiceálacha ba cheart critéir riosca a áireamh chun anailís riosca a dhéanamh ar na ráitis maidir le dícheall cuí. Ba cheart na pleananna a athbhreithniú go tráthrialta i bhfianaise thorthaí a gcurtha chun feidhme. Na hoibreoirí agus na trádálaithe sin a léiríonn taifead teiste comhlíontachta comhsheasmhach, ba cheart dóibh a bheith faoi réir seiceálacha ar bhonn níos annaimhe. Le mír 4 ceanglaítear ar na húdaráis inniúla an anailís riosca ar ráitis maidir le dícheall cuí a dhéanamh trí theicnící próiseála sonraí leictreonacha a chomhtháthaítear sa chóras faisnéise a chuirtear ar bun in Airteagal 31. Le mír 5 leagtar amach gur cheart na húdaráis inniúla a bheith in ann leis an anailís riosca na hoibreoirí nó na trádálaithe, nó na tráchtearraí agus táirgí ábhartha, atá le seiceáil a shainaithint. Le mír 6 ceanglaítear ar na húdaráis inniúla beart a dhéanamh láithreach i gcás ina nochtfar leis an anailís riosca go bhfuil ardriosca neamhchomhlíontachta ag baint le tráchtearraí agus táirgí áirithe. Féadfaidh bearta eatramhacha a bheith ag baint leis an ngníomhaíocht sin chun go bhfionrófar na tráchtearraí agus na táirgí a chur ar an margadh nó a chur ar fáil air. I gcás earraí a bheith á dtabhairt isteach i margadh an Aontais nó á gcur amach as, agus fad atá an comhéadan leictreonach a leagtar amach in Airteagal 26(1) i bhfeidhm, is féidir leis na húdaráis inniúla a iarraidh ar na húdaráis chustaim an scaoileadh i saorchúrsaíocht nó onnmhairiú na n‑earraí ardriosca a chur ar fionraí. Le fionraíochtaí sealadacha tráchtearraí agus táirgí ardriosca ba cheart na húdaráis inniúla a bheith in ann na seiceálacha is gá a dhéanamh ar chomhlíontacht na dtráchtearraí agus na dtáirgí. Le mír 7 bunaítear tréimhse thosaigh fionraíochta 3 lá oibre, rud ar féidir síneadh a chur leis má cheanglaíonn na húdaráis inniúla breis ama. Le mír 8 ceanglaítear ar na húdaráis inniúla faisnéis a mhalartú agus forbairt na gcritéar riosca, a áirítear sna pleananna um sheiceálacha, a chomhordú. Ba cheart cur i bhfeidhm aonfhoirmeach an Rialacháin a chothú leis sin agus feabhas a chur ar a éifeachtacht. Le mír 9 bunaítear oibleagáid thábhachtach ar na Ballstáit chun seiceálacha éifeachtacha a áirithiú trína n‑údaráis inniúla. Leis an dá pharaiméadar atá in úsáid ráthaítear go seiceáiltear líon áirithe oibreoirí agus trádálaithe, agus ceanglaítear céatadán áirithe den mhargadhluach i ngach catagóir tráchtearraí agus táirgí freisin. Dá nglacfaí cineálacha cur chuige aontoiseacha amhail seiceáil a dhéanamh ar dhornán oibreoirí agus trádálaithe ag a bhfuil sciar iontach mór den mhargadh nó seiceáil a dhéanamh ar líon níos mó d’oibreoirí agus de thrádálaithe beaga ag a bhfuil sciar diomaibhseach den mhargadh, ní thabharfaí an éifeachtacht is gá don Rialachán seo agus cuirtear as an áireamh iad i mír 5 dá bhrí sin. Is gá na céatadáin chumhdaigh chun rialú cuimsitheach ar an margadh a chumasú lena ndíspreagtar sáruithe ionchasacha. Le mír 10 tagraítear don chóras tagarmharcála tíre agus bunaítear an riachtanas a bhaineann le grinnscrúdú feabhsaithe (Airteagal 20) a bheith á dhéanamh ag na húdaráis inniúla maidir le tráchtearraí agus le táirgí a tháirgtear i dtíortha ardriosca nó i gcodanna díobh. Dá réir sin, ceanglaítear léi dualgais na n‑údarás inniúil leis an gcóras tagarmharcála trí chiseal (mar a thuairiscítear in Airteagal 27). D’ainneoin thábhacht na seiceálacha a dhéantar i gcomhréir lena bplean rioscabhunaithe, soiléirítear le mír 11 go ndéanfaidh na húdaráis inniúla seiceálacha lasmuigh de raon feidhme na bpleananna sin freisin, nuair a thagann siad i seilbh fianaise nó faisnéis ábhartha eile, maidir le neamhchomhlíonadh féideartha an Rialacháin seo. ·Airteagal 15: Seiceálacha ar oibreoirí Leis an Airteagal seo leagtar síos an oibleagáid ar údaráis inniúla maidir le seiceálacha atá le déanamh ar oibreoirí. Leis sin cuirtear le hAirteagal 10(3) de EUTR, cé go soláthraítear soiléireacht agus treoraíocht bhreise leis maidir le critéir shonracha le haghaidh seiceálacha atá le déanamh ag an údarás inniúil chun gur fearr is féidir anailís a dhéanamh ar an doiciméadacht ábhartha i leith an chórais díchill chuí atá in úsáid, agus chun gur fearr is féidir measúnú a dhéanamh ar an riosca a bhaineann le neamhchomhlíonadh. Is eilimint fhíor‑riachtanach iad caighdeáin shoiléire le haghaidh seiceálacha comhlíontachta le haghaidh na n‑údarás inniúil chun cur i bhfeidhm éifeachtach agus aonfhoirmeach an Rialacháin seo a áirithiú ar fud an Aontais. Le mír 2 déantar idirdhealú idir bearta sainordaitheacha agus roghnacha. Sna bearta sainordaitheacha dá dtagraítear i litreacha (a) go (d) áirítear seiceálacha ar dhoiciméadacht díchill chuí agus ar nósanna imeachta den sórt sin nach gceanglaítear anailísí teicniúla ar tháirgí ná ar ghníomhaíochtaí eile ar an láthair ó údaráis inniúla leo. Áirítear le bearta roghnacha i litreacha (e) go (h) cigireacht ar an láthair agus seiceálacha teicniúla agus eolaíocha atá leordhóthanach chun an áit bheacht inar táirgeadh an tráchtearra nó an táirge ábhartha a chinneadh agus cé acu atá nó nach bhfuil an táirgeadh sin gan dífhoraoisiú. ·Airteagal 19: Tuairisciú

Le hAirteagal 19 leagtar amach oibleagáidí tuairisciúcháin na mBallstát maidir le cur chun feidhme an Rialacháin atá beartaithe. Leis an Airteagal sin cuirtear le hAirteagal 20 de EUTR (Tuairisciú), mar a leasaíodh dá éis sin le Rialachán 2019/1010, lenar ailíníodh oibleagáidí tuairisciúcháin sa reachtaíocht chomhshaoil. Dá bhrí sin, le hAirteagal 19 deimhnítear go dtuairisceoidh na Ballstáit ar chur i bhfeidhm an Rialacháin seo ar bhonn bliantúil (mír 1) agus go gcuirfidh seirbhísí an Choimisiúin forbhreathnú uile‑Aontais ar fáil go poiblí, ar bhonn bliantúil, ar bhonn na sonraí a bheidh curtha isteach ag na Ballstáit (mír 3). Le mír 2 déantar an fhaisnéis atá le soláthar ag na Ballstáit a cháiliú a thuilleadh chun oibleagáidí tuairisciúcháin a neartú agus chun é a chur ar a chumas don Choimisiún anailís a dhéanamh ar bhealach níos cruinne ar cháilíocht ghníomhaíocht faireacháin na mBallstát. Tá an méid sin i gcomhréir le torthaí Thuarascáil Speisialta 21/2021 ó Chúirt Iniúchóirí na hEorpa lenar cuireadh i dtábhacht easnaimh an chórais tuairisciúcháin faoi EUTR, agus leis beidh an Coimisiún in ann aghaidh a thabhairt go héifeachtach ar an moladh ón gCúirt a athbhreithniú ar sheiceálacha na mBallstát a neartú. ·Airteagal 20: Grinnscrúdú feabhsaithe I gcás ina ndéanfar tráchtearraí agus táirgí ábhartha a fhoinsiú ó thír nó ó chodanna di a measúnaíodh mar áit ardriosca de réir an chórais tagarmharcála tíre a leagtar amach i gCaibidil 5, tá siad faoi réir grinnscrúdú feabhsaithe ó na húdaráis inniúla ábhartha. Murab ionann agus Airteagal 12, ní cháilítear le hAirteagal 20 sraith dhifriúil oibleagáidí díchill chuí ar oibreoirí ná ar thrádálaithe. Áiritheoidh na húdaráis inniúla go gcumhdófar leis na seiceálacha a dhéanann siad ar bhonn bliantúil 15 % ar a laghad de na hoibreoirí, mar aon le 15 % de chainníocht na dtráchtearraí agus na dtáirgí ábhartha a tháirgtear i dtíortha ardriosca nó i gcodanna díobh. Ba cheart a chur i dtábhacht gurb amhlaidh de réir Airteagal 27 ar theacht i bhfeidhm an Rialacháin, a shannfar leibhéal caighdeánach riosca do na tíortha uile. Dá bhrí sin, eascróidh na hoibleagáidí thuas le haghaidh na n‑údarás inniúil a luaithe a chuirfear tír ardriosca nó codanna di san áireamh sa liosta atá le foilsiú ag an gCoimisiún de réir Airteagal 27(1), agus fad a dhéantar tráchtearraí agus táirgí ábhartha a tháirgtear i dtír ardriosca nó i gcodanna di a chur ar a margadh nó a chur ar fáil air. ·Airteagal 22: Bearta faireachais margaidh Le hAirteagal 22 leagtar síos an oibleagáid ar na húdaráis inniúla chun gníomhú gan mhoill a luaithe a shuífidh siad nach gcomhlíonann tráchtearra ná táirge ábhartha an Rialachán seo. Sa chás sin ceanglóidh na húdaráis inniúla go ndéanfaidh an t‑oibreoir nó an trádálaí ábhartha gníomhaíocht cheartaitheach atá iomchuí agus comhréireach chun deireadh a chur leis an neamhchomhlíonadh. Le mír 2 leagtar amach na bearta ceartaitheacha féideartha is féidir a cheangal ar an oibreoir nó ar an trádálaí a dhéanamh. Leis an bhforáil sin tarraingítear go sonrach ó Airteagal 16 den Rialachán maidir le Faireachas Margaidh; de réir Airteagal 3 den Rialachán sin ciallaíonn ‘aisghairm’ ‘aon bheart arb é is aidhm dó táirge a cuireadh ar fáil cheana féin don úsáideoir deiridh a fháil ar ais’; cé go gciallaíonn ‘tarraingt siar’ ‘aon bheart arb é is aidhm dó cosc a chur ar tháirge, atá sa slabhra soláthair, a chur ar fáil ar an margadh’. ·Airteagal 23: Pionóis Le hAirteagal 23 bunaítear an oibleagáid ar na Ballstáit rialacha a leagan síos maidir le pionóis is infheidhme maidir le sáruithe ar an Rialachán seo. Eilimint chriticiúil is ea pionóis éifeachtacha, chomhréireacha agus athchomhairleacha a bheith ann agus á gcur i bhfeidhm sna córais náisiúnta chun cur chun feidhme éifeachtach agus aonfhoirmeach an Rialacháin seo a áirithiú ar fud an Aontais. Dá bhrí sin, le mír 2 soláthraítear an liosta pionós atá le bunú i gcórais dlí náisiúnta. Áirítear sa liosta sin fíneálacha, coigistiú na dtráchtearraí agus na dtáirgí ábhartha mar aon le coigistiú ioncam, gníomhaíochtaí eacnamaíocha ábhartha a chur ar fionraí nó a thoirmeasc agus oibreoirí agus trádálaithe a sháraíonn an Rialachán a eisiamh ó phróisis soláthair phoiblí. Le reachtaíocht na mBallstát ní mór foráil a dhéanamh maidir le méid athraitheach fíneálacha atá spleách ar láimhdeachas bliantúil an oibreora nó an trádálaí a sháraigh an Rialachán. Tá an méid sin ábhartha go háirithe mar dhídhreasacht le haghaidh oibreoirí agus trádálaithe móra nach FBManna iad an Rialachán a shárú. Dá réir sin, fónann sé don chuspóir pionóis éifeachtacha, chomhréireacha agus athchomhairleacha a bhunú. ·Airteagal 24: Rialuithe Le hAirteagal 24 soláthraítear na rialacha le haghaidh rialuithe ar thráchtearraí agus ar tháirgí ábhartha a chuirtear faoin nós imeachta custaim ‘scaoileadh i saorchúrsaíocht’ nó ‘onnmhairiú’. Le mír 2 bunaítear gurb iad na húdaráis inniúla atá freagrach as comhlíonadh an Rialacháin seo a fhíorú, lena n‑áirítear le haghaidh tráchtearraí nó táirgí a thugtar isteach san Aontas nó a chuirtear amach as. Soiléirítear léi freisin an idirghabháil le forálacha Rialachán (AE) 952/2013 agus Rialachán (AE) 2019/1020. Le mír 3 sainaithnítear ról lárnach na n‑údarás custaim arb é atá ann rialú a dhéanamh ar dhearbhú ceart tráchtearraí agus táirgí ábhartha a thugtar isteach i margadh an Aontais nó a chuirtear amach as. Déanfar an ráiteas maidir le dícheall cuí i ndáil le tráchtearra nó le táirge ábhartha a thugtar isteach san Aontas nó a chuirtear amach as a chlárú sa Chóras Faisnéise dá dtagraítear in Airteagal 31. De réir mhír 4, leis an gcóras faisnéise sin sannfar uimhir thagartha ansin ar an ráiteas maidir le dícheall cuí, rud a chuirfear ar fáil do na húdaráis chustaim le linn an dearbhú custaim do scaoileadh i saorchúrsaíocht nó onnmhairiú an tráchtearra nó an táirge ábhartha sin á thaisceadh, seachas i gcás ina dtaisctear an ráiteas maidir le dícheall cuí de bhun Airteagal 26(2). Le mír 5 ceanglaítear i gcás ina ndéanfar dearbhú custaim do scaoileadh i saorchúrsaíocht nó onnmhairiú tráchtearra nó táirge ábhartha a thugtar isteach san Aontas nó a chuirtear amach as a thaisceadh, go bhfíoróidh na húdaráis chustaim stádas an ráitis maidir le dícheall cuí a bhaineann leis an tráchtearra nó leis an táirge ábhartha sin agus úsáid á baint as an gcomhéadan leictreonach dá dtagraítear in Airteagal 26(1). Le mír 6 leagtar amach i gcás ina suífear leis an anailís riosca a dhéanann na húdaráis inniúla de réir Airteagal 14(4) go bhfuil ardriosca neamhchomhlíonadh cheanglais an Rialacháin seo ag baint le tráchtearra nó le táirge ábhartha, go modhnófar stádas an ráitis maidir le dícheall cuí a bhaineann leis an tráchtearra nó leis an táirge ábhartha sin dá réir sin sa Chóras Faisnéise. Sna himthosca sin, ba cheart do na húdaráis chustaim scaoileadh i saorchúrsaíocht nó onnmhairiú an tráchtearra nó an táirge ábhartha sin a chur ar fionraí. Le mír 7 léirítear na coinníollacha faoinar cheart do na húdaráis chustaim a cheadú tráchtearra nó táirge ábhartha a scaoileadh i saorchúrsaíocht nó a onnmhairiú. Le mír 8 bunaítear na bearta i gcás ina dtiocfaidh na húdaráis inniúla ar an gconclúid nach gcomhlíonann tráchtearra nó táirge ábhartha a thugtar isteach i margadh an Aontais nó a chuirtear amach as an Rialachán seo. Sa chás sin ba cheart do na húdaráis inniúla stádas an ráitis chomhfhreagraigh maidir le dícheall cuí a athrú dá réir sin sa Chóras Faisnéise agus féadfaidh siad a léiriú sa Chóras Faisnéise freisin go ndéanann siad agóid in aghaidh an tráchtearra nó an táirge ábhartha a chur faoi nósanna imeachta custaim eile.

Ar fhógra a thabhairt faoin stádas sin, níor cheart do na húdaráis chustaim scaoileadh i saorchúrsaíocht ná onnmhairiú an tráchtearra ná an táirge ábhartha sin a cheadú agus ba cheart dóibh fógra a áireamh sa chóras próiseála sonraí custaim agus, i gcás inar féidir, ar aon doiciméad a ghabhann leis an tráchtearra nó leis an táirge ábhartha. I gcás ina ndearbhófar an tráchtearra nó an táirge ábhartha dá éis sin le haghaidh nósanna imeachta custaim eile agus ar choinníoll nach ndearna na húdaráis inniúla agóid in aghaidh an tsocrúcháin sin, áireoidh na hoibreoirí an fógra sna dearbhuithe custaim agus clárófar é, faoi na coinníollacha céanna, sa chóras próiseála sonraí custaim agus, i gcás inar féidir, ar na doiciméid tionlacain a úsáidtear i dtaca le haon nós imeachta den sórt sin. De réir mhír 10, féadfaidh na húdaráis chustaim tráchtearra nó táirge neamhchomhlíontach ábhartha a scriosadh nó a chur as feidhm ar bhealach eile arna iarraidh sin do na húdaráis inniúla nó i gcás ina measfaidh siad gur gá agus gur comhréireach sin. Íocfaidh sealbhóir an tráchtearra nó an táirge ábhartha costas an bhirt sin. ·Airteagal 25: Malartú faisnéise agus comhar i measc na n‑údarás Leis an Airteagal seo leagtar amach oibleagáid ar na húdaráis inniúla, ar na húdaráis chustaim agus ar an gCoimisiún dul i gcomhar chun an Rialachán a chur chun feidhme (mír 1). Le míreanna 2 agus 3 bunaítear nasc chuig na sásraí comhair agus malartúcháin faisnéise faoi Rialachán (AE) Uimh. 952/2013. ·Airteagal 26: Comhéadain leictreonacha Le mír 1 ceanglaítear ar an gCoimisiún comhéadan leictreonach a chur ar bun chun Timpeallacht Ionad Ilfhreastail an Aontais Eorpaigh do Chustaim a cheangal leis an gcóras faisnéise a bhunaítear faoi Airteagal 31. Le mír 2 bunaítear bunfheidhmiúlacht an chomhéadain sin agus le mír 3 cumhachtaítear don Choimisiún gníomhartha cur chun feidhme a ghlacadh chun na sonraí mionsonraithe agus feidhmiú an chomhéadain a shainmhíniú. ·Airteagal 27: Measúnú ar thíortha Le hAirteagal 27 tugtar isteach an córas tagarmharcála tíre, ar príomhghné den Rialachán seo é. Is é is cuspóir don tagarmharcáil tíortha a dhreasú chun cosaint foraoisí agus rialachas níos láidre ar fhoraoisí a áirithiú, chun trádáil a éascú agus iarrachtaí forfheidhmiúcháin a chalabrú ar bhealach níos fearr trí chuidiú leis na húdaráis inniúla acmhainní a dhíriú ar na háiteanna is mó gá, agus laghdú a dhéanamh ar chostais chomhlíontachta ag cuideachtaí. Tríd an gcóras tagarmharcála, déanfaidh an Coimisiún measúnú ar an riosca go dtáirgfidh tíortha nó codanna díobh tráchtearraí agus táirgí ábhartha nach mbeidh gan dífhoraoisiú. Leis an gcóras tagarmharcála sannfar ceann de thrí leibhéal fhéideartha riosca ar gach tír nó ar chodanna di: ísealriosca, riosca caighdeánach agus ardriosca. Ar theacht i bhfeidhm an Rialacháin, sannfar leibhéal caighdeánach riosca ar na tíortha uile. Beidh an measúnú bunaithe ar na critéir a leagtar amach i mír 2. Le mír 3 leagtar amach an nós imeachta atá le leanúint ag an gCoimisiún roimh an gcatagóir riosca atá ann cheana a athrú le haghaidh tíre nó codanna di. Mar chuid de sin áireofar an iarraidh ar an tír freagairt a thabhairt laistigh d’am leordhóthanach agus faisnéis a mheastar a bheith úsáideach a sholáthar, lena n‑áirítear ar bhearta atá déanta ag an tír chun an staid a leigheas. Chuirfeadh an Coimisiún catagóiriú riosca na tíre ar fáil go poiblí trí ghníomhartha cur chun feidhme ón gCoimisiún a ghlacadh agus tabharfaidh sé an liosta cothrom le dáta i gcás inar gá, nuair a cheanglaítear sin de thoradh fianaise eolaíoch nua a bheith tagtha chun cinn. Déantar idirdhealú idir na hoibleagáidí le haghaidh oibreoirí agus údaráis inniúla na mBallstát de réir leibhéal riosca na tíre táirgthe nó codanna di, le dualgais shimplithe díchill chuí ar oibreoirí a fhoinsíonn ó thíortha ísealriosca nó ó chodanna díobh (Airteagal 12) agus grinnscrúdú feabhsaithe ar na húdaráis inniúla a oibríonn seiceálacha ar thráchtearraí agus ar tháirgí ábhartha a tháirgtear i dtíortha ardriosca nó i gcodanna díobh (Airteagal 20). ·Airteagal 29: Ábhair imní a bhfuil bunús leo de chuid daoine nádúrtha nó dlítheanacha De réir Airteagail 15 agus 16, féadfaidh údarás inniúil seiceálacha a dhéanamh ar oibreoirí agus ar thrádálaithe nuair atá sé i seilbh faisnéise ábhartha, lena n‑áirítear ar bhonn ábhair imní a bhfuil bunús leo atá soláthartha ag tríú páirtithe. De réir Airteagal 2(21) ciallaíonn ‘ábhar imní a bhfuil bunús leis’ ‘maíomh a bhfuil bonn maith leis bunaithe ar fhaisnéis oibiachtúil agus infhíoraithe maidir le neamhchomhlíonadh an Rialacháin seo agus lena bhféadfar idirghabháil na n‑údarás inniúil a cheangal.’ Leis na hábhair imní a bhfuil bunús leo féadfar tagairt a dhéanamh do lastais, soláthróirí, oibreoirí, trádálaithe sonracha nó aon staid i dtíortha táirgthe sonracha a ghineann rioscaí maidir le tráchtearra nó táirge ábhartha a bheith á chur ar an margadh agus a fhéadfaidh idirghabháil na n‑údarás inniúil a cheangal dá dheasca sin. Bhí ábhair imní a bhfuil bunús leo ina gcuid den chóras a bunaíodh in EUTR freisin [Airteagal 10(2)]. Le hAirteagal 29 cuirtear leis an taithí sin agus soiléirítear na hoibleagáidí ar an Údarás Inniúil chun measúnú a dhéanamh ar na hábhair imní a bhfuil bunús leo agus na bearta oibríochtúla is gá a dhéanamh, bearta a fhéadfar a cheangal chun sáruithe a bhrath agus cosc a chur lena thuilleadh tráchtearraí nó táirgí a bheith á chur ar an margadh inmheánach agus á scaoileadh i gcúrsaíocht ann. Tá ábhair imní a bhfuil bunús leo ábhartha maidir le hoibreoirí agus le trádálaithe freisin. Le hAirteagal 4(6) den Rialachán seo sonraítear an oibleagáid atá ar oibreoir ar a cuireadh ar an eolas, trí ábhar imní a bhfuil bunús leis, faoi neamhchomhlíonadh an tráchtearra nó an táirge ábhartha, chun údarás inniúil ábhartha na tíre inar cuireadh an táirge ar an margadh nó ónar onnmhairíodh é a chur ar an eolas láithreach. Tá feidhm ag an oibleagáid chéanna maidir le trádálaithe, beag beann ar a méid [Airteagal 6 (4 agus 5)]. Le hAirteagal 10(2)(i) ceanglaítear freisin gur cheart láithreacht ábhair imní a bhfuil bunús leis a chur san áireamh mar chritéir measúnúcháin riosca. ·Airteagal 31: Córas faisnéise ‘clár’ Le hAirteagal 31 ceanglaítear ar an gCoimisiún córas faisnéise a bhunú, trínar gá ráitis maidir le dícheall cuí dá bhforáiltear faoi Airteagal 4(2) a chur ar fáil do na húdaráis inniúla. Le mír 2 leagtar síos feidhmeanna íosta riachtanacha an chórais, lena n‑áirítear inter alia a nasc leis na húdaráis chustaim trí Thimpeallacht an Ionaid Ilfhreastail AE maidir le Custam. Le mír 3 tugtar de chúram don Choimisiún na rialacha maidir le feidhmiú an chórais a bhunú trí ghníomh cur chun feidhme.

Baineann míreanna 4 agus 5 le rochtain ar an gcóras faisnéise. Mar bhunachar sonraí lárnach le haghaidh chur chun feidhme an Rialacháin, beidh rochtain ag oibreoirí agus ag trádálaithe mar aon le húdaráis inniúla air, a mbeidh na mionsonraí ina leith ag brath ar a n‑oibleagáidí. Beidh rochtain ag pobal níos leithne ar na sonraí freisin, ar bhealach anaithnidithe. ·Airteagal 32: Athbhreithniú Le hAirteagal 32 bunaítear na rialacha lena rialaítear an t‑athbhreithniú ar an Rialachán. Le mír 1 déantar foráil maidir leis an gcéad phróiseas athbhreithniúcháin á reáchtáil tráth nach déanaí ná 2 bhliain tar éis an teacht i bhfeidhm as a dtagann tuarascáil agus tograí reachtacha ionchasacha chun an Rialachán a leasú. Leis an gcéad athbhreithniú sin díreofar ar an ngá agus ar an indéantacht a bhaineann le síneadh a chur le raon feidhme an Rialacháin chuig éiceachórais eile le cois foraoisí agus tuilleadh tráchtearraí. Déanfar an t‑athbhreithniú ginearálta dá bhforáiltear i mír 2 5 bliana tar éis an dáta dá bhforáiltear in Airteagal 32(2), i.e. 12 mhí ón teacht i bhfeidhm. Réamh‑mheastar leis an bhforáil sin freisin inneachar an chéad athbhreithnithe ghinearálta sin, lena n‑áireofar measúnú ar an deis chun tuilleadh uirlisí éascaíochta trádála a thabhairt isteach agus tionchar na chéad bhlianta de chur i bhfeidhm an Rialacháin seo ar fheirmeoirí. Ar deireadh, le mír 3 dírítear ar an athbhreithniú ar tháirgí ábhartha a liostaítear in Iarscríbhinn 1. Déanfar an t‑athbhreithniú sin 2 bhliain ó theacht i bhfeidhm an Rialacháin agus dá éis sin, go tráthrialta, rud lena gcumasaítear raon táirge forchéimnitheach. Déanfar an leasú ar an liosta táirgí a áirítear in Iarscríbhinn 1 trí ghníomh tarmligthe (mír 4). ·Airteagal 36: Teacht i bhfeidhm agus dáta cur i bhfeidhm Beidh feidhm ag an Rialachán seo ó dháta an teacht i bhfeidhm. Mar sin féin, le mír 2 bunaítear go mbeidh feidhm ag Airteagail 3 go 12, 14 go 22, 24, 29 agus 30 12 mhí ó theacht i bhfeidhm an Rialacháin seo. Mar sin féin, leagtar síos le mír 3 go mbeidh feidhm ag na hAirteagail sin 24 mhí ó theacht i bhfeidhm an Rialacháin seo maidir le hoibreoirí ar micrifhiontair iad a bhunaítear faoin 31 Nollaig 2020, ach amháin táirgí a chumhdaítear leis an Iarscríbhinn a ghabhann le Rialachán (AE) Uimh. 995/2010 (EUTR). Leis na moilleanna sin sa chur i bhfeidhm cruthaítear idirthréimhse nach bhfuil feidhm ag na hoibleagáidí ar oibreoirí ná trádálaithe, ná ag na hoibleagáidí ar na húdaráis inniúla seiceálacha a dhéanamh. Le hidirthréimhse den sórt sin, rud atá níos faide le haghaidh micrifhiontar, tabharfar am leordhóthanach d’oibreoirí agus do thrádálaithe a n‑oibleagáidí a oiriúnú faoin Rialachán. 2021/0366 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le tráchtearraí agus táirgí áirithe atá bainteach leis an dífhoraoisiú agus leis an díghrádú foraoise a chur ar fáil ar mhargadh an Aontais agus a onnmhairiú ón Aontas mar aon leis sin agus lena n‑aisghairtear Rialachán (AE) Uimh. 995/2010 (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach,

De bharr an mhéid seo a leanas: (1)Soláthraíonn foraoisí réimse leathan tairbhí comhshaoil, eacnamaíocha agus sóisialta, lena n‑áirítear adhmad agus táirgí foraoise neamhadhmaid agus seirbhísí comhshaoil atá fíor‑riachtanach le haghaidh an chine dhaonna, ós rud é go dtugann siad tearmann don chuid is mó de bhithéagsúlacht talún na Cruinne. Coinníonn siad feidhmeanna éiceachórais ar bun, cuidíonn siad leis an gcóras aeráide a chosaint, soláthraíonn siad aer glan agus tá ról ríthábhachtach acu chun uiscí agus ithreacha a íonú mar aon le coinneáil uisce. Ina theannta sin, soláthraíonn foraoisí cothú agus ioncam do thart ar an tríú cuid de dhaonra an domhain agus baineann iarmhairtí tromchúiseacha le scriosadh foraoisí ar shlí bheatha na ndaoine is leochailí, lena n‑áirítear pobail dhúchasacha agus pobail áitiúla a bhraitheann go mór ar éiceachórais foraoise. Thairis sin, leis an dífhoraoisiú agus leis an díghrádú foraoise laghdaítear linnte carbóin fíor‑riachtanacha agus méadaítear an dóchúlacht go scaipfeadh galair nua ó ainmhithe go daoine. (2)Tá an dífhoraoisiú agus an díghrádú foraoise ag tarlú ar ráta scanrúil. Measann Eagraíocht Bhia agus Talmhaíochta na Náisiún Aontaithe gur cailleadh 420 milliún heicteár d’fhoraois – thart ar 10 % de na foraoisí atá fágtha ar domhan agus limistéar is mó ná an tAontas Eorpach – ar fud an domhain idir 1990 agus 2020. Tá an dífhoraoisiú agus an díghrádú foraoise, dá réir sin, ina bpríomhspreagthóirí an téimh dhomhanda agus chailliúint na bithéagsúlachta – an dá dhúshlán comhshaoil is tábhachtaí de chuid ár linne. Ach mar sin féin, leanann an domhan de 10 milliún heicteár foraoise a chailleadh gach bliain. (3)Is iomaí bealach a rannchuidíonn an dífhoraoisiú agus an díghrádú foraoise leis an ngéarchéim aeráide dhomhanda. Rud a bhfuil tábhacht ar leith leis, ardaíonn siad astaíochtaí gáis ceaptha teasa trí dhóiteáin foraoise ghaolmhara, agus cumais linnte carbóin á mbaint amach go buan, athléimneacht an limistéir atá thíos leis á laghdú i bhfianaise an athraithe aeráide agus laghdú substaintiúil á dhéanamh ar a bhithéagsúlacht freisin. Seasann an dífhoraoisiú féin do 11 % d’astaíochtaí gáis ceaptha teasa. (4)Spreagann cliseadh aeráide cailliúint na bithéagsúlachta go domhanda agus géaraíonn cailliúint bithéagsúlachta an t‑athrú aeráide, tá siad fite fuaite le chéile, mar a deimhníodh le staidéir le déanaí. Cuidíonn an bhithéagsúlacht leis an athrú aeráide a mhaolú. Gníomhaíonn feithidí, éin agus mamaigh mar phailneoirí, scaiptheoirí síolta agus is féidir leo cuidiú le carbón a stóráil ar bhealach níos éifeachtúla, go díreach nó go hindíreach. Áirithíonn foraoisí freisin athshlánú leanúnach ar acmhainní uisce agus cosc ar thriomach agus a n‑éifeachtaí dochracha ar phobail áitiúla, lena n‑áirítear pobail dhúchasacha. Is é an dífhoraoisiú agus an díghrádú foraoise a laghdú go mór agus foraoisí agus éiceachórais eile a athbhunú go córasach an deis aonair is mó, atá bunaithe ar an dúlra, dá bhfuil ann maidir le maolú aeráide. (5)Tá an bhithéagsúlacht fíor‑riachtanach le haghaidh athléimneacht na n‑éiceachóras agus a gcuid seirbhísí ar leibhéal áitiúil agus domhanda araon. Tá breis agus leath na holltáirgeachta intíre domhanda ag brath ar an dúlra agus na seirbhísí a sholáthraíonn sé. Tá trí phríomhearnáil eacnamaíocha – foirgníocht, talmhaíocht, bia agus deoch – ag brath go mór ar an dúlra. Tá cailliúint na bithéagsúlachta ina bagairt ar thimthriallta uisce inbhuanaithe agus ar ár gcórais bhia, rud a chuireann ár slándáil bia agus an cothú i mbaol. Braitheann breis agus 75 % de chineálacha bairr bia ar fud na cruinne ar phailniú ó ainmhithe. Thairis sin, braitheann roinnt earnálacha tionsclaíochta ar an éagsúlacht ghéiniteach agus ar sheirbhísí éiceachórais mar ionchuir chriticiúla le haghaidh táirgeachta, go háirithe le haghaidh cógas. (6)Tá an t‑athrú aeráide, cailliúint na bithéagsúlachta agus an dífhoraoisiú ina n‑ábhair imní a bhfuil fíorthábhacht dhomhanda leo, lena ndéantar difear do mharthanas an chine dhaonna agus do dhálaí maireachtála marthanacha ar an gCruinne. De bharr ghéarú an athraithe aeráide, chailliúint na bithéagsúlachta agus an díghrádaithe comhshaoil, i dteannta samplaí inláimhsithe dá n‑éifeachtaí millteacha ar an dúlra, ar dhálaí maireachtála an duine agus ar gheilleagair áitiúla, aithnítear an t‑aistriú glas mar chuspóir sainitheach ár linne agus mar ábhar cothromais idir na glúnta. (7)Tá tomhaltas an Aontais ina phríomhspreagthóir dífhoraoisiúcháin agus díghrádúcháin foraoise ar scála domhanda. Le tionscnamh an Mheasúnaithe Tionchair meastar gurb amhlaidh, gan idirghabháil rialála iomchuí, a ardóidh tomhaltas agus táirgeacht an Aontais maidir leis na sé thráchtearra a áirítear sa raon feidhme (adhmad, eallach, soighe, ola pailme, cócó agus caife) chuig thart ar 248 000 heicteár dífhoraoisiúcháin go bliantúil faoi 2030. (8)A mhéid a bhaineann le staid na bhforaoisí laistigh den Aontas, sonraítear sa tuarascáil maidir le Staid Fhoraoisí na hEorpa 2020 gurb amhlaidh, idir 1990 agus 2020, a d’ardaigh limistéar na bhforaoisí san Eoraip faoi 9 %, a d’fhás carbón atá stóráilte sa bhithmhais faoi 50 % agus a d’ardaigh an soláthar adhmaid faoi 40 %. Mar sin féin, meastar nach bhfuil ann ach méid is lú ná 5 % de limistéir foraoise na hEorpa nár cuireadh isteach orthu, nó gur limistéir nádúrtha iad, de réir na tuarascála ón nGníomhaireacht Eorpach Chomhshaoil maidir le Staid an Chomhshaoil 2020. (9)In 2019, ghlac an Coimisiún roinnt tionscnamh chun aghaidh a thabhairt ar ghéarchéimeanna comhshaoil an domhain, lena n‑áirítear gníomhaíochtaí sonracha maidir leis an dífhoraoisiú. Ina Theachtaireacht ‘Dlús a Chur le Gníomhaíocht an Aontais chun Foraoisí an Domhain a Chosaint agus a Athbhunú’, shainaithin an Coimisiún mar thosaíocht lorg tomhaltais an Aontais ar thalamh a laghdú agus tomhaltas táirgí ó shlabhraí soláthair gan dífhoraoisiú a spreagadh san Aontas. Ina Theachtaireacht an 11 Nollaig 2019 dar teideal ‘An Comhaontú Glas don Eoraip’ leag an Coimisiún amach straitéis nua fáis a bhfuil sé d’aidhm aici sochaí chothrom agus rathúil a dhéanamh den Aontas, ina mbeidh geilleagar a bheidh nua‑aimseartha, tíosach ar acmhainní agus iomaíoch mar nach mbeidh aon ghlanastaíocht gáis ceaptha teasa in 2050, agus ina mbeidh an fás eacnamaíoch díchúpláilte ó úsáid acmhainní agus mar nach bhfágfar aon duine ná aon áit chun deiridh. Tá sé d’aidhm aici freisin caipiteal nádúrtha an Aontais a chosaint, a chaomhnú agus a fheabhsú, agus sláinte agus folláine na saoránach agus na nglúnta atá le teacht a chosaint ar rioscaí agus ar thionchair a bhaineann leis an gcomhshaol. Thairis sin, tá sé d’aidhm leis an gComhaontú Glas don Eoraip, i measc nithe eile, aer úr, uisce glan, ithir fholláin agus bithéagsúlacht a sholáthar do na saoránaigh agus do na glúnta atá le teacht. Chuige sin, le Straitéis Bithéagsúlachta an Aontais Eorpaigh go dtí 2030, an Straitéis ón bhFeirm go dtí an Forc, Straitéis Foraoise an Aontais, plean gníomhaíochta an Aontais maidir le Truailliú Nialasach agus straitéisí ábhartha eile a forbraíodh faoin gComhaontú Glas don Eoraip, cuirtear i dtábhacht a thuilleadh an tábhacht a bhaineann le gníomhaíocht um chosaint agus athléimneacht foraoise. Go háirithe, tá sé d’aidhm ag Straitéis Bithéagsúlachta an Aontais an dúlra a chosaint agus díghrádú éiceachóras a fhreaschur. Ar deireadh, le Straitéis Bithgheilleagair an Aontais feabhsaítear cosaint an chomhshaoil agus na n‑éiceachóras agus aghaidh á tabhairt freisin ar an éileamh méadaitheach ar bhia, beatha, fuinneamh, ábhair agus táirgí trí bhealaí nua chun táirgthe agus chun tomhailte a lorg. (10)Léirigh na Ballstáit arís agus arís eile gur ábhar imní dóibh an dífhoraoisiú seasmhach. Chuir siad i dtábhacht ós rud é nach leor na beartais atá ann faoi láthair ná an ghníomhaíocht atá á déanamh ar leibhéal domhanda maidir le caomhnú, athbhunú agus bainistíocht inbhuanaithe foraoisí chun an dífhoraoisiú agus an díghrádú foraoise a stopadh, go bhfuil gá le gníomhaíocht fheabhsaithe ón Aontas chun rannchuidiú ar bhealach níos éifeachtaí le baint amach na Spriocanna Forbartha Inbhuanaithe (SDGanna), faoi Chlár Oibre 2030 don Fhorbairt Inbhuanaithe, ar ghlac Ballstáit uile na Náisiún Aontaithe é in 2015. Thacaigh an Chomhairle go sonrach leis an bhfógra ón gCoimisiún sa Teachtaireacht maidir le ‘Dlús a Chur le Gníomhaíocht an Aontais chun Foraoisí an Domhain a Chosaint agus a Athbhunú’ á rá go ndéanfadh sé measúnú ar bhearta rialála agus neamhrialála breise agus go dtíolacfadh sé tograí faoi seach. (11)Chuir Parlaimint na hEorpa i dtábhacht go bhfuil scrios leanúnach fhoraoisí an domhain nasctha, den chuid is mó, le leathnú na táirgeachta talmhaíochta – go háirithe trí fhoraoisí a thiontú ina dtalamh talmhaíochta atá tiomnaithe do roinnt táirgí agus tráchtearraí ardéilimh a tháirgeadh. Ghlac an Pharlaimint an 22 Deireadh Fómhair 2020 rún i gcomhréir le hAirteagal 225 den Chonradh ar Fheidhmiú an Aontais Eorpaigh (CFAE) á iarraidh ar an gCoimisiún togra a chur isteach, ar bhonn Airteagal 192(1) CFAE, le haghaidh ‘creat dlíthiúil de chuid AE chun an dífhoraoisiú domhanda atá faoi thionchar AE a stopadh agus a fhreaschur’. (12)Tá an comhrac in aghaidh an dífhoraoisithe agus an díghrádaithe foraoise ina chuid thábhachtach den phacáiste beart is gá chun astaíochtaí gáis ceaptha teasa a laghdú agus gealltanas an Aontais a chomhlíonadh faoin gComhaontú Glas don Eoraip mar aon le Comhaontú Pháras 2015 maidir leis an Athrú Aeráide, agus an gealltanas atá ceangailteach ó thaobh dlí de faoi Dhlí an Aontais maidir leis an Aeráid chun an aeráidneodracht a bhaint amach faoi 2050 agus astaíochtaí gáis ceaptha teasa a laghdú faoi 55 % ar a laghad faoi leibhéil 1990 faoi 2030. (13)Spreagann leathnú talmhaíochta beagnach 90 % den dífhoraoisiú domhanda, agus is é tiontú foraoise ina talamh curaíochta is cúis le breis agus leath den chailliúint foraoise, cé go bhfuil innilt beostoic freagrach as beagnach 40 faoin gcéad de chailliúint foraoise. (14)D’allmhairigh agus thomhail an tAontas an tríú cuid de na táirgí talmhaíochta a trádáladh go domhanda atá bainteach leis an dífhoraoisiú idir 1990 agus 2008. Thar an tréimhse sin, bhí tomhaltas an Aontais freagrach as 10 % den dífhoraoisiú ar fud an domhain a bhí bainteach le táirgeadh earraí nó seirbhísí. Fiú má tá laghdú ag teacht ar sciar coibhneasta thomhaltas an Aontais, tá tomhaltas an Aontais ina spreagthóir dífhoraoisiúcháin díréireach mór. Dá bhrí sin, ba cheart don Aontas beart a dhéanamh chun íoslaghdú a dhéanamh ar an dífhoraoisiú domhanda agus ar an díghrádú foraoise atá faoi thionchar a thomhaltais maidir le tráchtearraí agus táirgí áirithe agus leis sin féachaint lena rannchuidiú le hastaíochtaí gáis ceaptha teasa agus cailliúint na bithéagsúlachta dhomhanda a laghdú mar aon le patrúin táirgeachta agus tomhaltais inbhuanaithe a chur chun cinn san Aontas agus go domhanda. Chun go mbeidh an tionchar is mó aige, ba cheart é a bheith d’aidhm ag beartas an Aontais tionchar a imirt ar an margadh domhanda, seachas ar shlabhraí soláthair chuig an Aontas agus orthu sin amháin. Tá comhpháirtíochtaí agus comhar idirnáisiúnta éifeachtúil le tíortha táirgthe agus tomhaltóra fíor‑riachtanach ina leith sin. (15)Is cuid fhíor‑riachtanach de na SDGanna an dífhoraoisiú agus an díghrádú foraoise a stopadh. Leis an Rialachán seo ba cheart rannchuidiú go háirithe leis na spriocanna a chomhlíonadh maidir leis an mbeatha ar thalamh (SDG 15), gníomhú ar son na haeráide (SDG 13), tomhaltas agus táirgeacht fhreagrach (SDG 12), ocras nialais (SDG 2) agus sláinte mhaith agus folláine (SDG 3). Maidir le sprioc ábhartha 15.2 chun an dífhoraoisiú a stopadh faoi 2020 níor comhlíonadh í, rud a léiríonn an phráinn atá le gníomhaíocht uaillmhianach agus éifeachtach. (16)Leis an Rialachán seo ba cheart freagairt freisin do Dhearbhú Nua‑Eabhrac maidir le Foraoisí, dearbhú polaitiúil nach bhfuil ceangailteach ó thaobh dlí de lena bhformhuinítear amlíne dhomhanda chun cailliúint foraoise nádúrtha a ghearradh ina dhá leath faoi 2020, agus féachaint le deireadh a chur léi faoi 2030. D’fhormhuinigh na scórtha rialtas an Dearbhú, roinnt de na cuideachtaí is mó ar domhan, agus eagraíochtaí mórthionchair ón tsochaí shibhialta agus ón bpobal dúchasach. Iarradh ar an earnáil phríobháideach leis freisin an sprioc a chomhlíonadh maidir le deireadh a chur leis an dífhoraoisiú ó tháirgeadh tráchtearraí talmhaíochta amhail táirgí ola pailme, soighe, páipéir agus táirgí mairteola faoi thráth nach déanaí ná 2020, sprioc nár baineadh amach. Leis an Rialachán ba cheart rannchuidiú ina theannta sin le Plean Straitéiseach na Náisiún Aontais le haghaidh Foraoisí, 2017‑2030, arb í an Sprioc Foraoise Domhanda 1 dá chuid cailliúint an chumhdaigh foraoise a fhreaschur ar fud an domhain trí bhainistíocht inbhuanaithe foraoisí, lena n‑áirítear cosaint, athbhunú, foraoisiú agus athfhoraoisiú, agus cur le hiarrachtaí chun an díghrádú foraoise a chosc agus rannchuidiú foraoisí leis an athrú aeráide a fheabhsú. (17)Leis an Rialachán seo ba cheart freagairt freisin do Dhearbhú 2021 Cheannairí Ghlaschú ar Fhoraoisí agus Talamhúsáid lena n‑aithnítear ‘chun ár spriocanna maidir le talamhúsáid, an aeráid, an bhithéagsúlacht agus ár Spriocanna Forbartha Inbhuanaithe a chomhlíonadh, go domhanda agus go náisiúnta araon, go gceanglófar breis gníomhaíocht chlaochlaitheach sna réimsí idirnasctha a bhaineann leis an táirgeacht agus an tomhaltas inbhuanaithe; forbairt bonneagair; trádáil, maoiniú agus infheistíocht; agus tacaíocht le haghaidh feirmeoirí beaga, pobail dhúchasacha, agus pobail áitiúla’. Chuir na sínitheoirí i dtábhacht sa Dearbhú sin freisin go neartóidh siad a n‑iarrachtaí comhroinnte chun éascaíocht a dhéanamh ar bheartais trádála agus forbartha, go hidirnáisiúnta agus go hintíre, beartais lena gcuirfear chun cinn an fhorbairt inbhuanaithe agus táirgeacht agus tomhaltas inbhuanaithe tráchtearraí, a oibríonn chun tairbhe fhrithpháirteach na dtíortha, agus nach mbeidh ina spreagadh le haghaidh an dífhoraoisithe ná an díghrádaithe talún. (18)Mar chomhalta den Eagraíocht Dhomhanda Trádála (EDT), tá an tAontas tiomanta do chóras trádála iltaobhach atá uilíoch, bunaithe ar rialacha, oscailte, trédhearcach, intuartha, ionchuimsitheach, neamh‑idirdhealaitheach agus cothromasach a chur chun cinn faoi EDT, mar aon le beartas trádála oscailte, inbhuanaithe agus teanntásach. Le raon feidhme an Rialacháin seo áireofar, dá bhrí sin, tráchtearraí agus táirgí a tháirgtear laistigh den Aontas agus tráchtearraí agus táirgí a allmhairítear chuig an Aontas araon. (19)Leanann an Rialachán seo freisin an Teachtaireacht ón gCoimisiún ‘Beartas Trádála atá Oscailte, Inbhuanaithe agus Teanntásach’inar sonraíodh gurb amhlaidh le dúshláin inmheánacha agus sheachtracha nua agus go háirithe samhail fáis nua atá níos inbhuanaithe mar a shainmhínítear leis an gComhaontú Glas don Eoraip agus le Straitéis dhigiteach na hEorpa, atá gá ag an Aontas le straitéis beartais trádála nua – straitéis lena dtacófar lena chuspóirí beartais seachtracha agus intíre a bhaint amach agus lena gcuirfear chun cinn inbhuanaitheacht níos mó i gcomhréir lena ghealltanas chun Spriocanna Forbartha Inbhuanaithe na Náisiún Aontaithe a chur chun feidhme go hiomlán. Ní mór ról iomlán a bheith ag an mbeartas trádála sa téarnamh ó phaindéim COVID‑19 agus i gclaochluithe glasa agus digiteacha an gheilleagair agus i dtreo an Eoraip, agus í níos athléimní, a thógáil ar domhan.

(20)Ba cheart an Rialachán seo a bheith ina chomhlánú ar bhearta eile a bheartaítear sa Teachtaireacht ón gCoimisiún maidir le ‘Dlús a Chur le Gníomhaíocht an Aontais chun Foraoisí an Domhain a Chosaint agus a Athbhunú’, go háirithe: 1) oibriú i gcomhpháirtíocht le tíortha táirgíochta, chun tacú leo aghaidh a thabhairt ar bhunchúiseanna an dífhoraoisithe, amhail rialachas lag, forfheidhmiú neamhéifeachtach an dlí agus éilliú, agus 2) comhar idirnáisiúnta le príomhthíortha tomhaltóra a neartú chun glacadh beart comhchosúil a chur chun cinn ionas nach gcuirfear táirgí a thagann ó shlabhraí soláthair atá bainteach leis an dífhoraoisiú agus leis an díghrádú foraoise ar a margaí. (21)Ba cheart don Choimisiún leanúint de bheith ag obair i gcomhpháirtíocht le tíortha táirgíochta agus ar bhealach níos ginearálta i gcomhar le heagraíochtaí agus le comhlachtaí idirnáisiúnta, agus ba cheart dó a bheith ag treisiú a thacaíochta agus a dhreasachtaí maidir le foraoisí a chosaint agus leis an aistriú chuig táirgeacht gan dífhoraoisiú, agus ról daoine dúchasacha á aithint, feabhas á chur ar rialachas agus ar thionacht talún, méadú á dhéanamh ar fhorfheidhmiú an dlí agus bainistíocht inbhuanaithe foraoise, talmhaíocht atá athléimneach ó thaobh aeráide de, diansaothrú agus éagsúlú inbhuanaithe, agra‑éiceolaíocht agus agrafhoraoiseacht á gcur chun cinn. Ar an mbealach sin ba cheart dó ról daoine dúchasacha a aithint maidir le fora